Asko munduan diren bezala eta garen bezala baziren ama seme batzuek. Arras pobreak ziren. Seme harek gan nahi du norapeit, obekiago atheratuko dela, ez dela bizitze bat hala. Amak pena du bañian zer in? Obekiago izateko bere semea uzten du gaterat. Badoha gan, gan, gan, Oian batean ikhusten du jaun bat. Galdetzen dio non dabillan. Erraten dio etxean banion obekiago izan nahiz hilki dela zerbeiten iteko. Erraten dio jaun harek iyan nahi duen haren mutil gan. Erraten du baietz. Badohazi beraz eta arribatzen dire toki eder baterat. Han sartu eta jaunak ematen diozka etxeko gako guziak, behar duela gan biaia batean. Ikhus dezan etxea, guzia. Atzemanen dituela behar dituen guziak jateko eta harta detzan haren zaldiak estaulian.\nBadoha jauna. Gure muthikoak etxe guzia ikhusi ondoan badoha estaulirat. Bazen zaldi hanitz eta denen erdian bazen behor xuri bat. Erraten dio:\n—Ai ai Fidel! Libra nazak othoi hemendik eta kanporat eman. Ez zaik urrikituko.\nFidel badago nondik heldu den boza hura. Istant baten buruan erraten du behor xuriak:\n—Urbil zaite behor xuri hunen ondorat. Hura mintzo zaitzu.\nUrbiltzen da Fidel eta erraten dio ezin libra dezakela. Nausiak ez dioela bertze lanikan eman iterat eta ez duela segurki holako lanik egiñen. Behorrak erraten dio:\n—Hua goiti eta ekharrak kasola bat eta nik piza iten dutenean garbituko haiz eskubak eta buruba.\nFidelek iten du behor xuriak erran bezala eta harritua da ikhustia bere eskuak hala distiratzen. Erraten dio ez duela nahi hala bizi bañian buruba gordetu eta atxikiko zuela. Behorrak erraten dio garbi detzala eskuak urian eta izanen dituela lehen bezala.\nDenbora hanitz pasatzen da hola. Ez da sekulan heldu nausia eta behorrak erraten dio egun batez:\n—Fidel badakik zenbat denbora den hemen haizela?\n—Ez dakit. Sei hilabete naski.\nErraten dio behorrak badirela sei urthe pasatuak eta nausia ethortzen balin bada zazpi urte pasatu eta hura ere eskantatua izanen dela, hekiek diren bezala eta nausi hura debrua dela.\nHoik guziak aditu onduan, Fidel izitzen da eta iten du obe duela iñ behor xuriak erraten duen bezala, haren bizkarrerat hizatu eta gan ihesi handik. Badohazi beraz biak. Bide puska bat iñ eta behorrak erraten dio iyan ez duen deusik ikhusten gibelean. Erraten dio baietz. Ikhusten duela gauza izigarri bat, banian edoietan. Izigarria dela. Behorrak ematen dio lurrari ostiko bat bere zangoekin eta erraten dio:\n—Lurra! Hire medioz, hori den tokian bruma bat izigarria forma dadiela!\nBadohazi aintzineat orainion. Erraten dio berritz ere behorrak:\n—Beira zak iyan ez dukan deusikan ikhusten.\nFidelek erraten dio:\n—Bai! Ikhusten dut orainion gauza izigarri hura gure ondotikan laster heldu da. Atzemanen gaitu.\nErraten du behorrak horrekin batean lurrari ostiko bat ematean:\n—Hura den tokian in dezala arria eta barazuza jauts ahala.\nBadohazi urrunago eta erraten dio behorrak orainion:\n—Beirazak iyan ez dukan deusik ikhusten.\n—Bai! Hemen da orai ere mustro izigarri hura. Bañian akabo gare orai. Ezin eskapatuko gare. Arras urbil da eta laster egiten du.\nJotzen du behorrak bere zangoz lurra eta erraten du:\n—Horren aintzinian forma dadiela arribera bat eta hor ito dadiela sekulakotz. Eta ikhusten dute itotzen.\nBehorrak erraten dio:\n—Orai ganen haiz holako tokitarat. Han duk errege. Galdetuko duk iyan behar duten baratzezainik. Erranen haute baietz. Han egoenen haiz deusikan ari gabe. Berak iñen dituk lanak. Egun guziez sortuko beitire hiru lore eder baratze hartan, eremanen dituk erregeren hiru alaberi. Banian emanen diok bethi gaztenari ederrena.\nUsaia zen baratzezainari bazkaria erematea eta erregeren alaba gaztenak erematen zioen egun guziez. Lehenbiziko egunetik gustatzen zitzaioen andre gazte hari. Erraten dio egun batez harekin behar duela ezkondu. Mutikoak erraten dio ez ditakela holako mutiko ez deus batekin. Ez duela behar pentsatu ezkontzia; ez geihago holako ametsik egiteko.\nEritzen da andre gazte hori. Aitak ekhar arazten du mirikua zeniak erraten beitu poltsua billatu eta ez dioela deus eritasunik atzematen eta amoren miña duela. Mirikua badoha erraterat erregeri. Aita badoha bere alabarenganat eta erraten dio mirikuak erran dioela ez dela eri handi. Erraten dio alabak haren sendatzeko behar dela ekhar arazi baratzezaina eta harek emanez salda sendatuko dela. Aitak ekhar arazten du berehala, garbi arazten eta beztitzen ungi eta erematen dio salda.\nBazen korte hartan amaño zahar zahar bat. Sorgina zen eta beitzakien zer erran zuen mirikuak, badoha andre gazte eriaren gelarat eta han gorde zen baratzezaina ethorri bañion lehenago, aditzeko zer erraten zuten. Andre gazteak erraten dio, bai, eta harekin bertzeik ez dela ezkonduko. Harek errana gatik mutikoak erraten dio ezetz, ezetz, ez duela nahi aipatzia ere. Amañok aditu zuen nola pasatu zen eta kondatzen du berehala erregeri.\nAndre gaztea sendatzen da eta badoha erematerat Fideli bere bazkaria. Usaia zuen Fidelek lehenbiziko kullida zopa ematea potzuari. Ematen dio egun hartan ere eta jan orduko, potzua erortzen da hil gogorra. Andre gazteak, hori ikhusi eta badoha bere aitari erraterat. Aitak ekhar arazten du zakur handi bat. Ematen dio zopa hartarik eta jan orduko erortzen da hilla. Pentsa azue andre gazte haren kolera! Har arazten du amaño zahar hura eta erre arazten.\nBadoha Fidelen ganat, baratze zolan zen etxe ttiki baterat eta han ikhusten du buruhas; iduzkiak bezala distiratzen zuen. Soratua zen. Erraten dio andre gazte harek ezkondu behar duela harekin. Bakia ez beitzioen uzten, aitak erraten dio harekin nahi balin badu ezkondu iñ dadiela bañian ez dioela deusikan emanen. Gan beharko duela mendi zoko baterat bere senharrarekin. Han baduela etxe bat eta han egonen direla arras. Ethorriko direla zortzitik egun baten pasatzerat.\nAndre gazte hari, denak igual zitzaiozkan eta badohazi. Dirurikan ez beitzioten erregek eman, Fidelen ille puzka baten saltzerat gaten zen noiztenka eta zillargiñak erraten zioen haren etxean ez litakela aski diru, harek ekhartzen zuen urrearen pagatzeko. Eta bizi ziren hala, arras urus.\nEgun batez aditu zuen Fidelek erregek bazuela gerla handi bat egiteko eta erraten dio bere andreari, duala bere aitarenganat, erraterat gan nahi dela hura ere gerla hartarat. Badoha andre gazte hura aitari erraterat bere senharraren mandatua. Bañian aitak erraten dio zertako duen halako gizona. Harek ez zuela sekulan lurpekorikan bertzerikan hil eta badaukela bere etxean. Alabak erraten dio hura ere haren suia dela. Aitak erraten dio:\n—Datorla beraz holako egunetako.\nFidel badoha erran bezala. Galdetzen dio erregeri zaldi bat eta ezpata bat. Ematen dio erregek zaldi oker eta maingu bat. Ez zen kontent Fidel. Bañian hasten da gan nahiz. Bide piska bat iñ orduko sartzen zaio zaldia basan eta nihondikan ezin athera zezaken. Hala ari zelarik heldu zaio bere behor zuria. Ematen dio zaldi eder bat, ezpata bat eta lantza bat eta erraten dio ikhusiko zituela bere koñiatak kanpatuak, hiriz kanpo, ez hekiekin arrastatzeko, gateko zuzen hirirat. Atheak zarratuak izanen zirela, bañian bere lantzaz ukitu orduko porroskatuak izanen zirela eta galdetuko ziotela bakia.\nIten du erran bezala. Badoha hirirat zimiztaren pare zaldiaren ganean eman orduko, kasurik egin gabe bere koñateri eta bere ezpataz ukitu orduko, atheak puskatzen dira. Sartzen da hirirat eta mundu guzia atheratzen zaio eta iten milla besta. Erraten diote ez dutela nahi gerla geihago, emanen diotela tresoreko gakoak eta paper guziak. Eta badoha handik ohore guziekin.\nHeldu delarik gibelerat erraten diote bere koñateri badoazkela gibelerat, gerla fini dela. Eta badoha oraiñon aintzinerat. Arrastatzen da bere zaldi zaharra utzi tokian. Egortzen du bere zaldi ederra bere puskekin eta Fidel badago han bere zaldia ezin atheratuz basa hartarik pasatzen direnian bere koñatak. Trufatzen dire hartaz iyan han pasatu duen denbora guzia. Erraten du baietz. Bertzeak badohazi aintzinerat eta noizpeit hura ere arribatzen da erregeren etxerat. Uzten du han zaldi zahar hura eta badoha bere etxerat. Ez dio erraten bere emazteari zer pasatu den eta bizi ziren bere zilloan.\nErrege zahartzen ari zen eta bista galtzen du arras. Norbeitek aditu arazi zioen bazela ur bat gaztetzen zuena eta beste bat bista ematen. Erraten diote hori bere suieri eta erraten diote behar luketela gan. Hola ez duela hanitz iraunen. Eta badohazi biak. Beren emazteek gatean ematen diote sagar urre bana. Badohazi urrun banian deus ez dute atzematen. Unatu eta arrastatzen dire hiri eder batean. Hartzen dute emazte bana eta bizi ziren arras beren gusturat.\nFidelek ikhusi ondoan bere koñatak ez zirela heldu gibelerat erraten du bere emazteari gan behar duela iyan harek obekiago atzemanen duen haren aitak behar dituen urak. Badoha erregeri deusik erran gabe. Badoha urrun urrun. Atzematen du emazteki xahar xahar bat. Erraten dio non dabillan. Erraten dio nola nahi lukeen ur itsuen argitzekoa eta zahar gaztetzekoa. Hekiek atzeman arte ez dela ganen bere etxerat.\nAtso harek erraten dio:\n—Ikhusiko dituzu zureganik urbil bi alimale kolpeka eta belar hilla piztuko duena bilduko duzu eta egos araziko eta ur hura gardatuko duzu zuretzat.\nMutiko hura badoha piska bat eta ikhusten ditu bi sumandil kolpeka ari direla hain finki non batek bertzea hiltzen baitu. Bizi zenak hartzen du belar izpi bat, ukitzen hilla dena eta pizten du. Biltzen du Fidelek belar hartarik eta badoha atso harenganat. Ematen dio atso harek bi anpolla erraten dioelarik hekiek direla itsuen argitzekoa eta zaharren gaztetzeko urak. Ez dituela hekiek behar saldu dirutan, bañian iñ trukada bi sagar urretan. Hiri hartan berean dituela bere koñatak eta hekieri emanen dioela ur hura.\nBadoha Fidel hirirat eta sartu orduko ari da oihuka:\n—Nork nahi du ur itsua argitzen duena eta zaharrak gaztetzen?\nBere bi koñatak agertzen dire eta erraten diote behar luketela ur hekietarik. Galdetzen diote zenbatetan salduko dituen. Erraten diote ez dituela saltzen bañan bakarrik ematen sagar urretan truk. Jaun hekiek gogotik iten dute trukada. Bañian iñ nahi dute esperientzia kusian. Ekhartzen dute xakur itsu zahar bat eta berehala gaztetzen da. Pentsazue zeñien kontent ziren.\nBeren ur poderosarekin badohazi erregerenganat eta arras ungi ur harek gaztetzen du eta argitzen. Erregek nahi ditu egin besta ederrak. Konbidatzen ditu bere adiskide ingurutako guziak. Fidel arribatu zen bere etxerat. Ez dio deus erraten bere emazteari.\nAditu duenian bestak egin behar dituela erregek egortzen du bere emaztea galdetzerat erregeri iyan ez lukeen nahi, duazin hek ere. Iñen dutela laguntza, bata egur pikatzen eta bertzea mahain zerbitzatzen. Ez zuen batere gan nahi andre gazte harek. Erraten zioen bere senharrari nahiago zuela ehunetan bere etxean egon baiñan senharrak egortzen du bortxaz, han behar dutela egun hartan.\nBadoha beraz emazte gaxua bere buruaren kontra. Erraten dio aitari iyan ez luketen hekien beharrik besta in behar duten egunetan. Aitak erraten dio ezetz. Badirela aski jende. Jeneral zahar batek sahetsetik erraten dio:\n—Zertako ez duzu uzten ethortzerat?\nOrduan erraten dio erregek:\n—Zatozte beraz holako egunetan.\nBadohazi Fidel eta bere emaztea. Bazkaiten hari zirelarik jeneral zaharrak erraten dio Fideli iyan ez dakien bada harek ere zerbeit kondatzeko. Erraten dio baietz, balukela; bañian bat bañion geihago ez litazkela kontent harek erran lezakenarekin. Orduan erraten du erregek bere ezpata mahain ganean pausatu eta:\n—Nere ezpataren puntak jakinen du mintzatuko denaren bihotzaren berri.\nHasten da beraz Fidel erraten nola gerlarat gan zen zaldi zahar maingu eta oker batekin, bañian hala ere iyan nork ekharri zituen tresoreko gakoak eta paperak. Erregek erraten dio behin ere ez dituela orainon ikhusi. Bethi beira dagoela. Fidelek atheratzen ditu paperrak eta ematen erregeri. Ematen dio ere tresoreko gakoak eta segurtatzen da egiazkoak direla. Kondatzen du igual nola saldu duen bi sagar urretan truk ur baliosa. Horrekin batean bere emaztea altxatu eta erraten dio:\n—Non dituk hik, sagar urrezkoak?\nLehenbiziko hitza harek erran beitzuen Fidelek hartzen du ezpata erregerena eta botatzen du bere emaztea hilla. Errege penatua zen hori ikhustiaz, bañan erraten dio Fidelek:\n—Ez hortaz inketa! Kendu diotan bezala bizia emanen diot berritz.\nHartzen du anpolla hilaren piztekoa eta frotatzen diozka foltsuak eta ethortzen da berehala bizirat. Mundu guzia espantitua da harek egiten dituen abileziez eta jadaneko iñ dituenez. Erregek erraten dio irabazia duela jadaneko haren korua, bañian behar duela sendatu ezkabia izigarri hura. Emaztea altxatzen da eta kentzen dio zuen mokanesa burutik eta irakusten bere senharraren buru distiranta erraten duelarik:\n—Horra nolakoa den nere senharraren ezkabia.\nErregek erraten du haren buruan distiratuko duela ederki koruak. Badoha billa eta pausatzen dio buru balios haren ganean. Egortzen ditu bertze bi suiak lehen Fidel zen toki deserturat bere bi alabekin eta Fidel eta bere andrea bizi izan ziren hanitz errege zen bañion aberatsago bere buru baliosa zela medio.\nUngi bizi beitziren, ungi hil ziren.


Ia 5.000 umek parte hartu dute Ikusi eta Ikasi programaren 14. edizioan. Deia, Noticias de Bizkaia\njoan den urtarrilaren 20an hasi zenetik\nIa 5.000 umek parte hartu dute Ikusi eta Ikasi programaren 14. edizioan\nEUROPA PRESS - 2018(e)ko apirilaren 19a, osteguna - 11:44etan eguneratua\nIkusi eta ikasi programa. (O. Martínez)\nBilboko Udalak eta Euskaltzaleen Topaguneak antolatzen duten Ikusi eta Ikasi programaren 14. edizioko jarduerek 2-8 urteko ia 5.000 haur bildu dituzte, ekimena joan den urtarrilaren 20an hasi zenetik. Ipuin kontalariak, magia, antzerkia, ikuskizun interaktiboak, kontzertu didaktikoak, eta musikaterapia, barreterapia, gozoki natural, modelaje eta txiki erritmoaren tailerrak izan dira, besteak beste.\nBILBO. Ikusi eta Ikasi ekimenaren helburua da ondo pasatuz euskararen erabilera bultzatzea ume bilbotarren artean, aisialdian eta modu dibertigarrian, kulturaren bidez hezkuntza sustatuz eta kalitatezko programazioa eskainiz.\nAntolatzaileek jakinarazi dutenez, programa ostiralean bukatuko da, apirilaren 20an, Puski, Xurruski eta Mariski pailazoen "Pilo, Pilo, Korapilo" ikuskizunarekin. Saioa Karmengo aretoan izango da, 18.00etan, doan, baina eserleku kopuru mugatua da.\nProgramaren amaiera jaia izango da. Hori dela eta, azken hiru hilabeteetan hirian izandako ikuskizunetara joan eta gogobetetasuna neurtzeko inkesta bete duten umeen artean sariak banatuko dira. Inkesta baliagarria izango da aurtengo edizioko alderdirik onenak zeintzuk izan diren eta datozen edizioetan zeintzuk hobetu behar diren jakiteko.\nSarien artean, euskarazko hainbat mahai joko, umeentzako ipuin eta hezteko liburu egongo dira. Sarien bitartez, helduek eta umeek aisialdian euskaraz ondo pasatzen jarraitu ahalko dute.\nAmaiera jaia ostiralean izango den arren, apirilaren 27an "Go!azen. Denok antzerkira!" ikuskizun musikala izango da BBK aretoan. 900 pertsonatik gora izan dira ikuskizunera joateko izena eman dutenak eta horien artean zozketa bat egin da aretora sartu ahal izateko. Aukeratutakoei jakinarazpen bat bidaliko zaie zozketaren emaitza zein izan den eta musikala ikusteko gonbidapena hartzeko zer egin behar duten azaltzeko.\nArduradunen arabera, Ikusi eta Ikasi programaren 14. edizioak harrera ona izan du. Guztira, aisialdia, kultura eta hezkuntza uztartzen dituzten jarduera asko egin dira, Basurtu, Errekalde, Castaños, Deustu, Santutxu, Zorrotza eta Olabeagako udal zentroeta, Azkuna Zentroan, Indautxuko Karmengo aretoan, Ibaialdeko liburutegian, Euskararen Etxean (San Ignazio) eta Zamakola, Iruarteta eta Epaltzaren Alarguna eskoletan.\nAurten bi leku berri gehitu dira: Olabeaga eta Azkuna Zentroa. Azkuna Zentroa Abandoko udal zentroaren ordez jarri da, obrak egiten ari direlako. Gauzak horrela, programa hiriko ia auzo guztietara heldu da.\nBilboko Udalak adierazi duenez, "ahalegin handia" egin du txikien artean oso harrera ona duen Ikusi eta Ikasi programari eusteko eta kalitatea hobetzeko. 14. edizioan, 36 ikuskizun, 30 tailer eta seme-alabekin batera parte hartzeko gurasoentzako bi hitzaldi-tailer egin dira.\netiquetas: ikusi eta ikasi


ETXEZ Etxeko laguntza zerbitzuko erabiltzaileen artean botiken erabilera optimizatzeko programa.\nUrretxuko Udalaren eta Gipuzkoako Botikarien Elkargoaren artean sinatutako lankidetza optimizatzeko.hitzarmena, etxez etxeko laguntza zerbitzuko erabiltzaileen artean botiken erabilera.\nUrretxuko Udalak eskaintzen duen Etxez Etxeko Zerbitzuaren erabiltzaileek.\nEzintasunen bat izanez gero, pertsona horren izenean eskaera aurkeztu duen pertsonak esleitua duen legezko ordezkaritza egiaztatzen duen agiria.\nPazientearen Baimen informatua izeneko agiria. Agiri honen bidez, interesatuak baimena emango dio farmazia zehatz bati bere botikak Dosifikazio Sistema pertsonalizatuan prestatzeko.\nUrretxuko Udalaren eta Gipuzkoako Botikarien Elkargoaren artean sinatutako lankidetza-hitzarmena\nEtxez etxeko zerbitzuaren erabiltzailea dela ziurtatzea.\nPazientearen Baimen informatua erabiltzaileari ematea, berak aukeratutako botikara eraman dezan.


Esperientziadun eta goi-mailako prestakuntzadun proiektugileak eta arkitektoak\nEsperientziadun eta goi-mailako prestakuntzadun proiektugileak eta arkitektoak kasu bakoitzean murgildu eta barneratzen dira, aholku emateko eta bizi-kalitatea hobetuko duten konponbide logikoak eta orokorrak emateko. Lau hamarkadez, ehundaka proiektutan esperientzia duen taldea; konponbide arkitektonikoak, espazioak antolatzeko konponbideak, argiztatzea, klimatizatzea eta efizientzia energetikoa, altzariz janztea, estalkiak jartzea, ehundurak, formak, koloreak, eta proiektu bakoitza osatzen duten xehetasun guzti-guztiak integratzeko gai den taldea. Esperientzia, teknika, ezagutza, kultura irekia; zurekin batera ideiak bai eta gozatzeko eta bizitzeko moduko espazioak sortzeko. Sortzaileak gara, eta gogoz gainezka gaude pertsonen bizitzak hobetu eta erosoago egiteko abentura berriei ekiteko. PeopleThinking! Barne-diseinuko arkitektura!\nDiseinua Funtzionalitatearen Sinonimo da\nJon Urretabizkaia • CEO • DONOSTIA\nZuzendaritza eta erosketak. Enpresa Zuzendaritzan Lizentziatua. 4 hamarkadako ibilbidea duen negozio baten erreleboa. “Nire eginbeharra estrategikoa da, gure bezeroen eskutik espazio berriak sortzeko bai eta diseinu eta teknologian proposamen berriak eskaintzeko, aldaketetara aurreratzea da nire betebeharra hain zuzen. Espazio eta barne-arkitektura berriak sortzea da nire grina eta nire eguneroko motore bitala”.\nIkuspegi Bateratzaile eta Garaikidea\nProiektu zuzendari eta talde koordinatzailea. Famili leinukidea. Enpresa Zuzendaritzan Lizentziatua. “Bezeroak eskatzen eta guk eskaintzen dugunaren arteko koherentzia lortzea prozesu baten parte da, ni esparru horretan profesionalki bizirik sentitzen naiz. Hori da nire helburua. Izaera eta bizitzeko era desberdinak barneratu, proposamen moldaerraz eta pertsonalizatuak eskaintzeko. Mundu posible asko daude…”.\nBezero bakoitza Ideiez Betetako Unibertso bat\nLaura Sánchez • Proiektista + Obra Zuzendaritza • BEASAIN\n“Nire lanaren zereginik nabarmenena, bezeroen eskutik espazioak transformatzea da, euren ongizatean eraginez. Horretarako erremintarik garrantzitsuenak, talde lana eta materiale eta testura ikerketa dira. Naturazalea naiz oso. Nire txakurrekin paseo luzeak ematea eta eguneroko elementuekin eragitea, euren diseinuaren funtzionalitatea hobetzeko, baino gehiago inspiratuko nauenik ez da”.\nSilvia Blanco • Proiektista + Obra Zuzendaritza • DONOSTIA\n“Betidanik Irungoa izatek, izaera berezi bat ematen dit. Txingudi Badiako inguru naturalaren gertutasuna ezinbestekoa izan da nire garapen estetikoan. Paisajismoa da nire grina, natura, ehundura organikoak, baita itsasoaren usaina ere.Nire izaeran errotutako esentzia hau, nire proposamen guztietan isladatzen den ezaugarria da”.\nKultura, Kultura eta Kultura Gehiago\nNerea Zubizarreta • Proiektista + Obra Zuzendaria • DONOSTIA\n“Nahiz eta dena eginda dagoela esaten duten eta egiten dugun bakarra historioak berinterpretatzea dela, berinterpretazio prozesua bera sormen berri bat denaren eritzikoa naiz. Erreferentziak behar ditut, kultura, influentziak, bideak… Orainartean egindakoa ikusi eta bezero, proiektu bakoitzarentzako beharrezkoa dena aukeratzen dut. Eta 40. hamarkadako zinea ikustez ez naiz aspertzen. Dekoratuak, eszenografiak, altzariak…”.\nXehetasunak dira Balio Bereizgarria\nMaría Yarza • Proiektista + Obra Zuzendaria • BEASAIN\n“Altzarien zale porrokatua naiz. Ez du edozerrek balio. Xehetasunak, akaberak, erremateak…Nigan arreta gehien esnatzen dutenak dira. Eder-eko nire taldearekin batera sortzen ditudan proiektu orokorrei ematen diet balio gehien. Nire ikuspuntu profesionalak akaberetan, zehaztasun teknikoan eta proiektu orokorraren xehetasun bakoitzean erreparatzera eramaten naute. Xehetasunek desberdintasuna markatzen dute”.


Irekia Eusko Jaurlaritza - Gobierno Vasco :: EHAA xedapena 201903261\nHurrenkenaren zenbakia: 201903261\nIkus 2018/12/10rean argitaratutako 2018/12/03ko EBAZPENA \nEmakunde-Emakumearen Euskal Erakundeko zuzendariaren 2018ko abenduaren 3ko Ebazpenaren bidez, Emakumeen eta Gizonen Berdintasunari buruzko ikerlanak egiteko hiru bekatarako deialdia egin zen 2019rako (2018ko abenduaren 10eko EHAA, 236. zenbakia).\nEbazpenaren 9.5 artikuluan ezartzen da Hautaketa Batzordeak ordezkoen zerrenda bat ere proposatu dezakeela, pertsona edo talde onuradunek bekari uko egiten diotenerako.\nLehenengoa.– Berdintasunaren alorreko ikerlanetarako 3 beka ematea 2019an. Ebazpen honen eranskinetan jasotzen dira beka mota bakoitzaren onuradunak. Beka hogeita hiru mila hirurehun eta hogeita hamahiru (23.333) eurokoa izango da pertsona edo talde onuradun bakoitzarentzat.\nBigarrena.– Berdintasunaren alorreko 2019ko ikerlanetarako beken ordezkoak izendatzea. I., II. eta III. eranskinetan aipatzen dira, bakoitzari dagokion hurrenkeraren arabera.\nHirugarrena.– Berdintasunaren alorreko 2019ko ikerlanetarako bekak ukatzea eranskinetan jasotakoei, han adierazten diren arrazoiengatik.\nBosgarrena.– Ebazpen honek amaiera ematen dio administrazio-bideari, eta, beronen aurka, interesdunek berraztertzeko errekurtsoa aurkez diezaiokete Emakunde-Emakumearen Euskal Erakundeko zuzendariari, hilabeteko epean, ebazpena jakinarazi eta biharamunetik aurrera; bestela, administrazioarekiko auzi-errekurtsoa aurkez dezakete zuzenean, dagokion Administrazioarekiko Auzien Epaitegian, bi hileko epean, ebazpena jaso eta biharamunetik aurrera.\nONURADUNA, ORDEZKOAK ETA UKATUTAKOAK


Vitoria-Gasteizko Udalaren web-orria - Jarduera fisikoa eta osasuna - Planak guztientzako\nGasteizko hiriak jarduera fisikoa egiteko aukera sorta zabala eskaintzen du, adin eta egoera fisiko guztietara egokituak. Ezagutu ere aktibo mantentzeko kirol planak.\nKirol instalazioak erreserbatzea: Instalazioak erreserbatu egin daitezke, hainbat kirol praktikatzeko: saskibaloia, mahai-tenisa, boleibola, squasha, padela, tenisa, etab...\nErabilera askeko instalazioak (erreserbatu beharrik gabeak): Instalazio batzuen sarrera librea da, aurretiaz erreserbatu beharrik gabea: igerileku estali eta irekiak, eskalada-murruak, etab.\nOsasun parkeak: Adineko pertsonen ezaugarrietara egokitutako hainbat tresna dituzten topaguneak dira, nork bere kasa edo begirale profesional baten laguntzarekin aritzeko.\nJarduera fisiko egokiturako zentroa. Zentro honen zeregina jarduera fisikoan aritzeko nolabaiteko egokitzapena eskatzen duten gizataldeei aukerak eskaintzea da.. Funtsean, kirola eta jarduera fisikoa praktikatzeko orduan berdintasunezko baldintzak sortzean datza, arrazoi fisikoengatik edo bestelakoengatik betirako edo aldi baterako sor daitezkeen desberdintasunak gainditzen lagunduz. Gaur egun berariazko programak garatzen ditu elkarte hauekin:\nZuzenak elkartea (gazteleraz)(Beste leiho batean irekiko da). Urritasun fisikoren bat duten pertsonei zuzenduriko jarduerak, elkarteak berak eskainiak zein bestelakoak.\n"Apdema" elkartea (gazteleraz)(Beste leiho batean irekiko da). Adimen-ezintasuna duten pertsonen aldeko Arabako elkartea.\nItxaropenak elkartea(Beste leiho batean irekiko da) (gazteleraz). Ikusmen-urritasuna duten pertsonentzako jarduerak.\nIzotz-pista (gazteleraz): Izotz-pista BAKH-Baskonia Kirol Hirian dago. Jarduera zuzenduak, txango antolatuak, eta instalazioen erabilera librea, aukera guztiak bertan eskura. Kirolklub(Beste leiho batean irekiko da). Kirolaren kontzeptu integrala da, aukera ugari eskaintzen dio familia osoari: kirol jarduerak, fitness, wellness, estetika eta fisioterapiako zerbitzuak.\nDone Jakue bidea: Hona gaur egungo erromesentzako ibilbide bat, zoruan ipinitako ikurrak jarraituz.\nBisita gidatuak: Erdi Aroko hirigunean, zabalgunean, hegoaldean, muralez mural, museoetan zehar...\n"Oinez edo korrika" egiteko ibilbideak: ibilbideak zonaldeka antolatuta daude, eta iraupen desberdinekoak dira.\nEraztun berdea: Eraztun Berdeak aukera ederrak eskaintzen ditu inguru natural batean pasierak egiteko; leku aparta da jarduera fisikoan aritzeko.\nIbilbideak(Beste leiho batean irekiko da): Lautadaren itzulia, mendi magaletik; Artzaintzaren naturbidea; ardoaren eta arrainaren ibilbidea; Bergara-Lizarra trenbidearen bide berdea...\nSarrerak eta abonamenduak\nGizarte etxeetako jarduerak\nIbilbideak txirrindulari, runner eta ibiltarientzat\nEgun bakarreko kirol-ikastaroak maiatzean\nCOVID-19aren aurkako neurriak kirol-instalazioetan


Irekia Eusko Jaurlaritza - Gobierno Vasco :: Txostena, Euskal Autonomia Erkidegoko Hondakinak Prebenitzeko eta Kudeatzeko Plana 2020, onartzeko dena. (2015-03-10(e)ko Kontseiluan hartutako erabakiaren laburpena)\nTxostena, Euskal Autonomia Erkidegoko…\nOREGI: EUSKADIK 3,5 MILIOI TONA HONDAKIN BERRESKURATUKO DITU EKONOMIAN BERRIZ SARTZEKO ETA MILIOI ERDI TONA HONDAKIN GUTXIAGO ISURIKO DU HONDAKINEN PLANARI ESKER\nEusko Jaurlaritzak Euskal Autonomia Erkidegoko Hondakinak Prebenitzeko eta Kudeatzeko 2020rako Plan berriari oniritzia eman dio gaur. Ana Oregi sailburuak honakoa esan du hari buruz: Ekonomia zirkularraren kontzeptuan oinarritzen den asmo handiko kudeaketa-tresna da eta, hura aplikatuta, 3,5 milioi tona hondakin sartu ahal izango dira berriz ere prozesu produktiboan, milioi erdi tona hondakin ekoizteari utziko zaio 2020rako eta nabarmen murriztuko da zabortegietako eliminazioa.\nHelburuetako lehena prebentzioa da. Ez dago hondakin baten kudeaketa efizienteagorik hondakin horren sorkuntza prebenitzea baino, esan du Eusko Jaurlaritzako Ingurumen eta Lurralde Politikako sailburuak. Gaur egun, urtean 5 milioi tona hondakin sortzen dira Euskadin. Hondakin horien % 80 eraikuntza eta industria sektoreetatik datoz. Planak % 10 murriztea aurreikusten du 2020rako; horrek esan nahi du milioi erdi tona hondakin gutxiago sortuko dela. Zifra txikia irudituko zaigu, agian -esan du Oregi sailburuak-, baina plan hori gabe eta hondakinak sortzeko dugun erritmoarekin, 2020an hondakinen milioi erdiz tona hitz egin beharrean bikoitzaz ariko ginateke.\nPlanak, bestalde, hondakinen gaikako bilketa eta banaketa % 75era arte areagotzeko helburuak ezarri ditu, baita hondakinak % 60ra arte berrerabiltzeko, birziklatzeko eta balorizatzeko prestakuntza areagotzekoak ere. Ana Oregiren arabera, hondakin industrialen birziklapena sustatzen jarraitu behar dugu, baina herritarrek sortzen duten hondakinez ahaztu gabe, izan ere hondakinen % 20 dira, eta ez da gutxi. Horretarako iristeko bidea birziklatu edo balioztatu daitekeen guztiaren isuria saihestea da.\nHondakinak zabortegietan uztea ezin da izan aukerarik abantailatsuena, adierazi du Oregik. Beharrezkoa da hondakin zehatz batzuk balioztatzeko beste aukera batzuen bilaketa sustatzea eta birziklapen-industria aurreratu baten ezarpenean aurreratzea, gaineratu du. Jaurlaritzaren estimazioen arabera, Euskadiko hondakindegietara eramaten diren materialen balioa 47 milioi eurokoa da; kopuru hori urtean 1.500 enplegu ertainen kostuaren parekoa da. Aurreikuspenek adierazten dute, bestetik, birziklapenaren sektorea hondakinetatik eratorritako kalitatezko produktuen merkatu berri bat irekitzen ari dela dagoeneko eta 1.200 enplegu berri sor ditzakeela hurrengo urteetan.\nAldaketa bat beharrezkoa da eta hondakinen plan berriak aukera paregabea ematen digu 2020. urtean, hondakinen prebentzioan eta kudeaketan puntako herrialdea izateko. Horretarako, egungo kudeaketa esparrua zuzendu behar da, ekonomiaren eredu berri baterantz jotzeko bide bat proposatu behar da eta hondakinei buruzko pentsaera aldatzeko helburua eduki behar da, hau da, hondakinak baliabide direla pentsatu behar da, baieztatu du Ingurumeneko sailburuak.\nPlanak planteatzen dituen erronkak ez dira zailak, lortzeko modukoak baizik. Efizienteagoak eta jasangarriagoak diren prozesu produktiboetarantz eboluziona daiteke, produktua sortzen den unetik hasi, ekodiseinuaren bidez, eta gaur egun alferrik galtzen diren hondakinetako edukien baliabide material eta energetiko guztiak berreskuratzen diren arte, nabarmendu du Eusko Jaurlaritzako Ingurumen eta Lurralde Politikako sailburu Ana Oregik.


Angela Juanena Beraza, artista platikoa eta 'Saltoko Euskaldunen Taldea' EEko lehendakariordea. EEko lehendakariaren ahizpa ere bada, eta Salto Departamentuak ohoratu berria du joan den martxoaren 10ean bere ibilbideagatik (argazkia EuskalKultura.com)\nBuruzagitza berritu du Uruguain, 'Saltoko Euskaldunen Taldea' Euskal Etxeak, izen bereko herrian. Maria Cristina Juanena Beraza da elkarteko lehendakari berria eta berarekin batzordekide dauzka Maria Angela Juanena Beraza, lehendakariorde; Gabriela Erburo, idazkari; eta Margarita Barreda, diruzain, beste zenbait karguren artean. Bestetik, aipatu beharrekoa da joan den asteazkenean, martxoaren 10ean, EEko lehendakariorde eta artista plastikoa den Angela Juanena --sormen eskolak Euskal Etxearen egoitzan ematen ditu-- ohoratu dutela Salto Departamentuko agintariek, nafar jatorriko sortzailearen ibilbidea azpimarratuz. Zorionak Saltoko euskal batzorde berriari, eta Angelari jaso berri duen ezagutzagatik.\nSalto, Uruguai. Saltoko Euskal Etxeko batzorde berria joan den asteazkenean jabetu zen bere zereginaz, Emakume Langilearen Nazioarteko Egunean, beraz, eta honako partaideek osatzen dute: Maria Cristina Juanena Beraza, lehendakari; Maria Angela Juanena Beraza, lehendakariorde; Gabriela Erburo, idazkari; Margarita Barreda, diruzain; diruzainorde, idazkariorde eta batzordekide atera ziren Roberto Barbat Jardín, Esther Fernández, Paula Arralde eta José María Luzuriaga.\nBestalde, eta 'Salto bat emakumeekin' esloganpean, Salto Departamentuko Batzordeak omenaldia gauzatu zien joan den asteazkenean, martxoaren 10ean, bertako lau emakumeri, horietarik bat Maria Angela Juanena Beraza artista plastikoa eta aldi berean 'Saltoko Euskaldunen Taldea' Euskal Etxeko lehendakariordea izan zelarik. Beste hiru ohoratuak, Elianne Rossi ('Lubola Cuareim 1080' taldeko dantzaria), Sivia Bueno (pediatra) eta Laura Giordano (irakasle eta komunikatzailea) izan ziren, Euskal Etxeko blogak jaso duenez.\nDiputatuen Ganberako presidente Ivonne Passada-k hartu zuen parte omenaldian, ekitaldiko buru Departamentuko Batzordeko lehendakaria, Jose Luis Pereyra izan zelarik. EuskalKultura.com-ek bat egiten du Euskal Etxekoen pozarekin elkarteko lagun, bazkide eta buruzagia publikoki ohoratua izan den momentu honetan. Zorionak EEko batzordekide hautatu berriei, eta Zorionak, birritan, Angelari.\n-Salto EEaren bloga: http://saltokoeuskaldunentaldea.blogspot.com\nMunduan zehar barreiatuta lanean ari diren Nafarroako misiolari gizon zein emaztekien zerrenda\nSarean da Montevideoko Haize Hegoa Euskal Etxea, zabaldu berria duen HaizeHegoa.org webgunearen bidez


Kontziliazio-neurriak eta seme-alaba kopuruaHirukide | Hirukide\nKontziliazio-neurriak eta seme-alaba kopurua\nsin-categoria | 01 April 2022\nMartxoaren 23an, Kontziliazioaren Egun Nazionalean, Kide Ugariko Familien Espainiako Federazioak (FEFN) familia horien errealitatea kontuan hartu eta seme-alaba kopuruaren araberako nolabaiteko proportzionaltasuna izango duten kontziliazio-politikak eskatu zizkion Espainiako Gobernuari, horrela herritar guztiak behar bezala arta ditzan.\nKontziliazioa kide ugariko familien kezka handienetakoa da, FEFNk familia-mota honi buruz egindako azterlanaren arabera. Lehen ere bazen, baina pandemia-garaian areagotu egin da, egoera horrek lana eta familia kontziliatzeko arazoa ageriago jarri duelako, batez ere kide ugariko familien kasuan, zeinen estres-iturri nagusia laneko betebeharrak eta haurren zaintza bat egiteko zailtasunak izan ziren: familien % 53,5ek adierazi zuten, hau da, erdiek baino gehiagok, emozionalki “familia-ardurak eta lan-arlokoak behar bezala bete ezin izateak” eragin ziela gehien, baita kutsatzeko beldurraren gainetik ere.\nPandemia alde batera utzita, ezohiko egoera izan baitzen, FEFNk uste du milaka familiak kontziliazioari dagokionez bizi izan duten presioa ezin dela ahaztu, oso arazo serioa delako, familia guztiei lehen haurra dutenetik eragiten diena, baina seme-alaba gehiago dituztenen kasuan are larriagoa dena. “Kide ugariko familia batean, dena 3, 4, 5… aldiz handiagoa izaten da, eta gurasoek lan-ordutegiak eta eskola-ordutegiak bateratu ahal izateko antolatzen dute beren burua; alabaina, ezin dute miraririk egin, eta ezin dira mugarik gabe zatitu. Haien egoera berezia da, eta haientzako laguntzak ere halakoa izan behar du” nabarmendu du FEFNren presidente José Manuel Trigok.\nHori dela eta, eta Gobernuak iragarritako azken neurriekin lotuta, FEFNk eskatu du jaiotzagatiko baimena edo larri ez dagoen senide bat zaintzeko 7 eguneko baimen ordaindua eskuratzeko orduan familia hauen behar bereziak kontuan hartzeko. Erakundearen aburuz, neurri hauek oso positiboak dira, baina kide ugariko familien errealitatea kontuan hartu behar dute, beste egoera berezi batzuk aintzat hartzen dituzten bezala, hala nola familia gurasobakarra izatea. FEFNren proposamena da haur bakoitzeko gutxienez bi egun gehiago luzatzea, hots, familia-beharrak asetzeko beste autonomia-erkidego batera joan beharra dagoen kasuetarako Gobernuak ezarri nahi duen denbora bera.\nJaiotzagatiko baimenari dagokionez, zeina Gobernuak 6 hilabetera hedatu nahi duen, FEFNk eskatu du kide ugariko familietako guraso bakoitzari astebete gehiago luzatzea, kontziliazio-beharrak asetzeko aukera gutxiago dituztela-eta guraso bakarreko familiei begira Kongresuan planteatu berri duen ildotik. “Gure kasuan, haur gehiago artatu behar ditugu, eta errealitate horri ezin zaio muzin egin, ume guztiek dituztelako zaintza-beharrak, guztiak hartu behar ditugu kontuan. Etxera jaioberri batekin iristen zarenean eta seme-alaba gehiago dituzunean, ezin dituzu haiek ahaztu eta jaioberria bakarrik zaindu, denak zaindu behar dituzu” azpimarratu du Federazioaren presidenteak.\nhttps://hirukide.com/eu/kontziliazio-neurriak-eta-seme-alaba-kopurua/https://hirukide.com/wp-content/uploads/2022/04/conciliac.jpghttps://hirukide.com/wp-content/uploads/2022/04/conciliac-300x300.jpg 2022-04-05T14:16:40+00:00 Hirukidesin-categoria\nMartxoaren 23an, Kontziliazioaren Egun Nazionalean, Kide Ugariko Familien Espainiako Federazioak (FEFN) familia horien errealitatea kontuan hartu eta seme-alaba kopuruaren araberako nolabaiteko proportzionaltasuna izango duten kontziliazio-politikak eskatu zizkion Espainiako Gobernuari, horrela herritar guztiak behar bezala arta ditzan. Kontziliazioa kide ugariko familien kezka handienetakoa da, FEFNk familia-mota honi buruz egindako azterlanaren arabera....


Hegaluze kopea tomate zopeagaz - bizkaie.biz\n- Hegaluze marinatu erara:\n* 200 gr. hegaluze (garbi)\n* Laranja baten ura\n* Piperrauts baltza\n- Tomate zopea:\n* 4 tomate heldu\n* Berakatz ale bat\n* Litro erdi ur\n*150 gr. ogi ziku (maminik barik)\nHegaluzea egiteko: kutxilo zorrotz bategaz, hegaluzea zati txikietan ebagiko dogu, arto ale baten tamainuko zatietan, eta ontzi baten sartuko dogu. Bertara ganeratuko deutsaguz laranja-ura, piperrauts baltza, gatza eta oliba-orioa. Gero, hozkailuan gordeko dogu.\nTomate zopea egiteko: garbitu ostean, zatietan ebagi eta irabiagailuaren basoan jarriko doguz tomate zatiak. Beste osogai guztiak ganeratu eta irabiagailutik paseko dogu dana, gatzagaz eta ozpinagaz puntuan jarri ostean. Hau be hozkailuan gordeko dogu, mahaira ataraten dogunean hotz egoteko.\nSerbiduteko, kopa edo edalontziaren beheko partean jarriko dogu hegaluzea eta ganetik tomate zopea botako deutsagu. Holan ba, prest egongo da zopa freskagarri hau. On egin!\nKaixo irakurleok, sukaldeko txokoan oriangoan kopa freskagarri bat egingo dogu, udan entsaladak jaten doguzan legez jan daitekeena. Kopea deituko deutsagu, bertan iminiko dogulako egiten doguna, baina etxean koparik ez badaukagu basu baten be imini geinke.\nHegaluzea eta tomate zopea sartuko doguz kopa barruan, izan be, oso konbinazino ona egiten dabe. Hegaluzea marinatuan jarriko dogu, laranja-uregaz eta piperrauts baltzagaz. Tomatea, barriz, zopa eran jarriko dogu, likido.\nAurten hegaluzea oso prezio onean dago, gure kostaldean ugari sartu da eta. Beraz, urte ona da hegaluzea ontzietan imini eta gordetako.\nGoazen sukaldera, gure gaurko platera preparetan.


Zapatua - Elurrak ez du aparteko arazorik eragin eta errepideak garbi daude - Debagoiena - Goiena.eus\nZapatua - Elurrak ez du aparteko arazorik eragin eta errepideak garbi daude\nMaider Arregi 2009-12-19 12:18\nGoizeko lehen orduan, errepideak izoztuta eta elurrez jantzita zeudela esnatu gara. Hala ere, une honetan mendate guztiak, Kurtzeta ezik, zabalik daude eta ibarreko errepideetan ez dago aparteko arazorik. Hala ere, izotz plakak daude eta kontu handiz gidatzeko esan dute Herrizaingo Sailetik. Arratsaldean tenperaturak behera egingo dute eta izotza izango dela errepideetako arazo nagusia iragarri dute. Hemen hurrengo ordu eta egunetako iragarpena:\nGaur, hilak 19, hotz handia egingo du. Tenperatura jaitsi eta izotza botako du berriz ere. Goizean prezipitazioa egingo du, elurra 100-200 m-tik gora, baina itsas-mailan elurra egiteko aukera ez dugu erabat baztertzen. Arratsaldean, ostarteak zabaltzen hasiko dira, eta ondorioz tenperatura berehala jaitsi egingo da iluntzetik aurrera. Kantauri isurialdera itsasaldetik lainoak sartuko dira azken orduetan eta horrela, ez du hainbeste hoztuko. Aldiz, bertan prezipitazioa egin dezake, elurra ia denean.\nBihar, hilak 20, goizaldean hotza izugarria izango da. Termometroak asko jaitsiko dira, batez ere lurraldearen hego-partean, bertan zerua garbiago egongo baita. Izotza beraz, eguneko hizpide izango dugu. Kantauri isurialdean lainotuta egongo da goizean goiz, ondorioz, batetik tenperatura ez da hainbeste jaitsiko baina bestetik prezipitazioa egingo du, elurra 200 m inguruan. Arratsaldean hoberako bidea hartuko du eguraldiak, ostarteak zabalduko dira, baina tenperatura oso hotza izango da eta iluntzetik aurrera izotza botako du berriro.\nAstelehenean hego-haize zakarra ibiliko da eta tenperatura igo egingo da. Goizaldean hotz handia egingo du oraindik ere eta beraz, izotza botako du berriz. Baina goizean bertan tenperatura gorako bidean hasi eta 10-15 ºC-ra helduko da. Zerua lainotuta egongo da eta prezipitazioa espero behar dugu, batez ere hego-partean. Elur-maila goizaldean 500 m inguruan kokatuko da, baina gero eta gorago zurituko du.\nTwitter bidez informatu zaitez!\nLagunduiguzu zuenean gertuko informazioa ematen. Twitter bidez #elurragoiena etiketa erabili eta beheko leihotxoan zuzenean utz ditzakezu mezuak. Eskerrik asko.\n&amp;amp;amp;amp;amp;amp;amp;amp;amp;amp;lt;a href="http://www.coveritlive.com/mobile.php?option=com_mobile&amp;amp;amp;amp;amp;amp;amp;amp;amp;amp;amp;task=viewaltcast&amp;amp;amp;amp;amp;amp;amp;amp;amp;amp;amp;altcast_code=2d1d8b1b74" &amp;amp;amp;amp;amp;amp;amp;amp;amp;amp;gt;Elurra eta trafikoa Debagoienean&amp;amp;amp;amp;amp;amp;amp;amp;amp;amp;lt;/a&amp;amp;amp;amp;amp;amp;amp;amp;amp;amp;gt;


Ya me han vacunado: ahora, ¿qué debo hacer? | Consumer\n19. ariketaren aurkako txertoa jarri dizute eta zalantzak dituzu? Hori jakin behar duzu\n19. ariketaren aurkako txertoa jarri didate, baina antigorputzen test batean negatiboa ematen dut, normala da? Txertoa jarri ondoren izaten diren zalantzei erantzuten diegu.\nEgilea: Laura Caorsi 2021-ko apirilak 27\nTxertoa hartu ondoren antigorputzen testa egiteak ez du balioko jakiteko ea koiperekiko immunitatea garatu dugun. S proteinaren kontrako memoria-antigorputzak atzematen dituen proba serologikoa ez bada, txertoak birusa inaktibatuta badu edo gaixotasuna pasatu bada, testak negatiboa emango du. Gainera, txertoa hartuta egoteak ez du galarazten gaixotasuna uzkurtu eta transmititzea. Artikulu honetan, txertaketaren ondoren sortzen diren zalantza nagusiak argitzen ditugu.\nTxerto guztiak dira eraginkorrak, 19. ariketatik babesteko. Hala ere, txertoa hartuta egoteak ez du esan nahi gaixotasuna harrapatu eta, ondorioz, beste pertsona batzuei transmititu behar zaienik. Txertoa jarri zaien herritarren artean egindako mediku-azterketek adierazten dutenez, 19 koidera kutsatuko bagina, asintomatikoak izango ginateke ziurrenik, eta koronabirus berriak eragindako gaixotasuna agertuko balitz, ez litzateke oso larria edo arina izango, eta horrek ospitaleratzea saihestuko luke.\nHorregatik, 19. ariketaren aurkako txertoa hartu ondoren, ezin ditugu alde batera utzi prebentzio-ohitura batzuk, birusaren hedapena saihesteko. Maskara beti eraman, eskuak maiz garbitu, distantzia soziala mantendu eta espazio itxiak aireztatu behar dira. Horrela, ohiko jokabideak izaten jarraitu behar da, txertatutako populazioaren ehuneko batera iritsi arte —artaldearen immunitatea—, neurri horiek pixkanaka lasaitzen joateko.\nUne hori iristen denean, noiz lortzen da banakako immunitatea txertoarekin inokulatzean? Bigarren dosia jaso ondoren —edo lehenengoa eta bakarra, Janssenen txertoaren kasuan—, bi aste itxaron behar da, saiakuntza klinikoetan botikariak espero eta deklaratutako immunitatea lortzeko. Ordura arte, eta erantzuna masiboa izan arren, ez dugu memoria-antigorputzik garatuko birusaren aurrean (IgG); beraz, test bat egiten badugu, negatiboa emango dugu. Hala ere, 14 eguneko zehaztasunaren zain egoteak ere ez du esan nahi positiboa denik proban: test serologiko bat egiten badugu soilik lortuko dugu, non atzematen baita espikularen aurkako antigorputza (S), txertoarekin sortzen dena.\nTxertoa jartzea oso garrantzitsua da, baina gero nola jokatu jakitea ere garrantzitsua da. Hauek dira ezagutu behar dituzun funtsezko bost puntuak.\n19. kodeko txertoa jaso ondoren jakin beharreko bost gauza\n1. Negatiboa eman dezakezu antigorputzen test batean\nSARS-CoV-2 birusaren genomak, 19. koidaren sortzaileak, lau egitura-proteina ditu: S proteina (espikula), E proteina (bilgarria), M proteina (mintza) eta N proteina (nukleokapida). Infektatzean, gure immunitate-sistemak erreakzionatu egiten du dagozkion antigorputzak sortuz: anti-S, anti-M, anti-N eta anti-E.\nKovid-19 bidezko infekzio naturalak espikularako (S) eta nukleokapsidarako (N) antigorputzak sortzen ditu gure organismoan. Txertoek, ordea, espikularen kontrako antigorputzak (S) baino ez dituzte sortzen. Gaur egun, laborategi klinikoetan dauden test gehienek gaixotasuna uzkurtzean gertatzen diren antigorputz anti-nukleokapside (N) detektatzen dituzte, baina ez anti-espikulak (S). Horregatik, txertoa hartu ondoren proba bat egiten badugu, negatiboa izango da. Baina horrek ez du esan nahi txertoak funtzionatu ez duenik.\nPositibo bakarra lortuko dugu:\nproba serologikoa bada eta S proteinaren aurrean memoria-antigorputzak (IgG) detektatzen baditu. ELISA / Quimioluminiscencia testek egiten dute, azken txerto-dositik hiru astera.\ngaixotasuna pasatu dugu (agian ez gara konturatuko asintomatikoak izan garelako).\nedo inokulatu egin digute birusa erabat desaktibatua duen txertoa, Sinopharm txinako txertoa adibidez, Espainian kudeatzen ez dena.\nGainera, Espainiako Elkarte Zientifiko Medikoen Federazioak (FACME) adierazi duenez, garrantzitsua da kontuan hartzea txertoek ez dituztela aldatzen kovid-19 bidezko infekzioaren proba diagnostikoen emaitzak, serologikoak izan ezik, lehen esan dugun bezala. Horrek esan nahi du txertoa jarri zaion pertsona batek positiboa ematen badu proba diagnostiko batean (RT-PCR edo antigenoen testa egiteko exudatu nasofaringeoa), positibotzat hartu behar dela eta infektatutako beste edozeinen antzera tratatu behar dela. Kasu horietan, txertoa hartu ez duen pertsona batek izan lezakeen aukera bera da positibo faltsua.\n2. Albo-ondorioak izan ditzakezu\nGaur egun 19. koidaren aurka jartzen diren txertoek kontrako erreakzioak eragin ditzakete gure organismoan. Kasu gehienetan, albo-ondorio horiek arinak izaten dira, eman eta ordu edo egun gutxira agertzen dira, eta bigarren dosia hartu ondoren maizago gertatzen dira. Ondoeza, hantura edo mina injekzio-tokian, istripurik ohikoenak dira. Erreakzio larriak oso gutxitan gertatzen dira.\nFarmakozaintza sistema zer den eta nola funtzionatzen duen\n3. 19 urtez kutsa zaitezke\nTxertoa hartuta ere, gaixotu egin daiteke kovi-19 bidez. Kutsatze hori gertatuz gero, litekeena da lehenengo dosia hartu ondoren gertatzea, edo, erabat osatu bada, bi aste igaro baino lehen, une horretatik aurrera lortzen baita immunitate maximoa.\nNolanahi ere, eta Soumya Swaminatha Munduko Osasun Erakundeko (OME) buru zientifikoak azpimarratu duenez, txertatutako pertsona batek koronabirusa harrapatzen badu, “haren karga birala askoz txikiagoa izango da”.\nEstatu Batuetako Gaixotasunak Kontrolatzeko eta Prebenitzeko Zentroek (CDC) berriki berretsi dute tesi hori. 66 milioi pertsonari txertoa osorik jarri ondoren, 5.800 berrinfekzio kasu atzeman zituzten, kopuru osoaren %0,008. Gaixo horietatik %29 asintomatikoak ziren eta sintomak zituzten %7k baino ez zuen ospitaleratu behar izan.\n4. Beste pertsona batzuk kutsa ditzakezu\nZientzialariak eta medikuntza-elkarteak bat datoz esatean oraindik goizegi dela txertoa hartu duten pertsonak 19. kobidearekin kutsa daitezkeen jakiteko eta, beraz, birusa transmititzeko.\nSINCk dioenez, Zientzia eta Teknologiarako Espainiako Fundazioaren zientzia-berrien agentziak (Zientzia eta Berrikuntza Ministerioaren mendeko fundazio publikoa), “orain arte egindako saiakuntza klinikoek erakusten dute txertoek lagundu egiten dutela immunitate-sistemak oroimen-antigorputzak sintetizatzen, test serologikoek atzematen dituzten IgG immunoglobulinen zati bat. Eta, bestetik, immunitate-sistemako zelula espezifiko batzuk ere aktibatzen dituzte —T linfozitoak—, eta SARS-CoV-2 kutsatuz gero erasotzeko gai izan daitezen entrenatzen dituzte”.\nHala ere, agentziak azpimarratzen duenez, oraindik datuak falta dira jakiteko txertoek ere mukosetan antzeko immunitatea eragiten duten, “birusa organismoaren barruan sartzen den tokian”. Horregatik, txertoa jarri arren, beste pertsona batzuk kutsatu eta kutsa ditzakegu: agian ez dugu jakingo, ez baitugu sintomarik izango.\n5. Maskararekin eta distantzia soziala errespetatuz jarraitu behar duzu\nOraindik txertatuta gaudenez, 19. covid-a harrapatu eta transmiti dezakegunez, garrantzitsua da egungo babes-neurri guztiak erabiltzen jarraitzea, birusa ez zabaltzeko: maskara, distantzia soziala, eskuak garbitzea eta espazio itxiak aireztatzea. Immunitate kolektiboa lortzen denean bakarrik erlaxatzen ahal dira arau hauetako batzuk. Har dezagun Israelen adibidea; izan ere, populazioaren %80k bi dosiekin txertoa hartuta, kanpora maskararik gabe egoteko aukera du, eta eremu itxietan soilik da derrigorrezkoa.


Ez da egunero - - Goiena.eus\nEz da egunero\nBeñat Zamalloa 2010-12-04 07:00\nArgi samar ikusi leike norberak noiz erabiltzen doguen, nun eta zetarako erabiltzen dogun aztertuta.\nAriketa bera ein geike mugekin be: noiz erabili ahal doguen, nun eta zetarako erabili ahal doguen aztertuta.\nEuskeriak hortarako atxakixa emunda, ospazkizunak han eta hemen eingo dittugu, eta entzungo dogu Euskerian Eguna egunero dala, aurreko astien Emakumien Kontrako Indarkerixian egunien hainbati entzundako moduen. Egunerokuak emuten dittuen emaitzak aztertuta, garbi dau ez dala hola. Ez da egunero Atxabaltan, eta Euskal Herrira begiratuta egunerokuanak kasi ein dau leku batzuetan.\nLasaittu gare, eta lasaittuarazi gaittue gure hizkuntzan bizitzeko eta hortarako espaziuak lantzeko eta irabazteko bidien. Modu inkontzientien aldatzen gara hizkuntza batetik bestera. Ohittu gara, baina espazio asko dittugu lantzeko eta irabazteko, eta denporarik ez espazio horreik eta dittugunak galdu aurretik bai Atxabaltan, bai Euskal Herrixen.\nEspazio horreik lantzen eta irabazi guran gabitzela ospatzeko eguna da gaurkua, hola eingo dogu plazan elkartuta edota nork beretik, baina balixo deixiela gaurko mozkorraldixek eta bixamonek eguneroko egoeriaz eta jardunaz jabetzeko. Jabetzetik hasi geike eta modu kontzientien erabiltzetik, lantzetik eta zabaltzetik jarraittu, nok beretik eta geuk geuretik, bakarka eta auzolanien, zegatik aztertuta.


Garaipen berri bat lortu du Lauburu Mahalak Bilbon Goraren kontra - Lauburuke\nGaraipen berri bat lortu du Lauburu Mahalak Bilbon Goraren kontra\nAinhoa2018-03-28T10:05:09+02:002018.03.28 |Tags: lauburu, Ohorezko Maila|\nLauburu Ibarra Mahalak 2 eta 5 irabazi zion Gora Bilbao Red Blue taleari oso lehiatua izan zen partidu batean, eta honekin galdu gabeko hamabigarren jardunaldia gehitzen du taldeak. Hainbat jokalariek astean zehar izan dituzten minen ondorioz aste zaila izan da, baina moratuek laneko arropa jantzi eta hasierako minutuetan kontra jarri zitzaien partidu bat erremontatzea lortu zuten.\nBaloia tokikoentzat izan zen hasieran, eta bisitariek bitartean, baloia pistaren hiru laurdenetan eta pista erdian estutzen zuten. Bertako taldea teknika zein taktika aldetik asko hobetu da eta garbi izan zuen hasieratik norgehiagokaren planteamendua, bandako sakea ateratzean edo baloia berreskuratzean markak oso estuak zirenean, baloia atezainari pasa eta pibotaren jokoa egiten zuten moratuen atzean min egin asmoz.\nTokikoak partidua hasi eta bi minutura aurreratu ziren, area barruan baloi bat aprobetxatu ostean. Partidua oso bizi zihoan, bi taldeak markak estutzen aurkariaren atearen inguruan baloia ostu asmoz. Zortzigarren minutuan, Iker Zubelzu, Txubelek estrategiazko banako berdinketa egin zuen korner bat ateratzean, Ion Ander Cuadradoren asistentzia on bat baliatu zuenean. Gol honek konfiantza eman zion taldeari, defentsa lanetan indartsu eta baloiaren zirkulazioan geldo ibili zelarik.\nLa Peña auzoko eraikinean agertu ziren itoginen ondorioz, norgehiagoka behin baino gehiagotan geratu behar izan zuten; jokoa oso bizia zen, baina etenaldiak bisitariei eragiten zien, erritmo eta desgaste altuko partiduak jokatzen ohituak baitaude.\nLehenbiziko zatia amaitzeko 3 minutu falta zirela, Paul Ruedak 1-2koa egin zuen beste estrategia ekintza bat bikain amaituz. Emaitza honekin joan ziren aldageletara.\nBigarren zatian moratuak oso bizi ikusi ziren eta bertikaltasunaz jokatzen. Bertikaltasun horrek tokiko taldeak bost falta pilatzea eragin zuen 11 minutu falta zirela eta minutu bat beranduago Aitor Sanchezi egindako falta bat, berak atera eta maisutasun handiarekin 1-3koa ezarri zuen markagailuan. Handik minutu eskasera Asier Aierbek 1-4koa egin zuen Asier Colasen jaurtiketa baten alderatzea aprobetxatu ostean.\nAzken minutu hauetan Paul Ruedak, Asier Colasek zein Liherrek ere, errenta handitzeko aukerak izan zituzten, baina ez zuten 1XP-ko ekintzan asmatzen jakin izan. 1-4koaren ostean, bertako taldeak atezain jokalaria atera zuen eta lehenbiziko saiakeran bigarren gola sartzeko zorian egon zen, baina ez zuten asmatu. Amaierarako sei minutu faltan Iker Zubelzuk baloi bat kontrolatu zuen pista erdian eta aurkari bat driblatu ostean bederatzi metrotik jaurti zuen tokiko atezaina ustekabean hartuz. Gol ederra, oso azkar eboluzionatzen ari den jokalari honek egindakoa. Minutu batzuk beranduago bilbotarrak 2-5ekoa sartu zuten falta bat aprobetxatuz, eta emaitza honekin amaitu zen norgehiagoka. Ibartarrak esfortzu handia egin behar izan zuten oso itxura ona eman zuen talde bat garaitzeko.\nPartiduaren amaieran entrenatzaileak honela zioen: “Aurkariak lan asko eginarazi digu 40 minutuetan zehar, oso bizi egon gara defentsa lanetan eta horri esker irabazi dugu gaur. Jokalariek egindako esfortzua handia izan da eta solidarioa. Ukitutako jokalariekin etorri gara, Gurruk adibidez, gihar arazoak medio ezin izan du jokatu, beraz, talde moduan indartzen gaituen garaipena izan da eta ligako azken hiru norgehiagokei aurre egiteko konfiantza emango digu”.\nAitor Arevaloren mutilak 10 eguneko atsedenaldia izango dute eta apirilaren 3an itzuliko dira entrenamenduetara, Asturiasko Rodiles taldearen aurkako norgehiagoka prestatzeko.


Iberiar penintsulako kristau-erresumak (II) - hiru Presentacion - Urrutiko Lanbide Heziketako Institutua\nIberiar penintsulako kristau-erresumak (II)/\nHondarribia, Nafarroaren euskal portua\nAlmizrako tratatua (1244)\nCallerko gaztelurako erasoa (Sardinia)\nXIII. eta XIV. mendeetan zehar, Iberiar penintsulako erresuma kristauek beren boterea sendotu zuten, beren agindupeko lurrak Hegoalderantz hedatuz. Gaztela pixkanaka penintsulako estatu hegemonikoa bihurtu zen, Aragoik Mediterraneoan zehar benetako inperio bat garatzen zuen bitartean.\nGaztela: Tajotik Guadalquivirrera\nGaztelako errege batzuk Errekonkistaren fase berrian nagusitu ziren. Fase hau XIII. mendearekin hasi zen, almohadeak 1145ean Espainiara heldu ondoren (15. gaia ikusi).\nAlfontso VIII. erregeak (1158-1214) Cuenca menderatu zuen (1177), baina almohadeen kontrako borrokan pairamenik izan ez zuenez, porrot larria jasan behar izan zuen Alarcosen (1195). Hala ere, 1212an, Gaztelako erregeak Aragoi eta Nafarroako errefortzuak gehitu zizkion bere armadari, eta garaipen erabakigarria lortu zuen Tolosako Navasen, Guadalquivirrerako bidea eginez.\nLeongo Alfontso IX. erregeak (1188-1230) Caceres, Merida eta Badajoz menderatu zituen. Hil egin zenean, Leon Gaztelan sartu zen berriz ere.\nFernando III. Sainduak (1217-1252) bultzada berri bat eman zion Errekonkistari, bere soldaduekin Guadalquivirreko haranera heldu zenean, 1248an Sevillan sartuz. Andaluzia osoa bere eskuetan gelditu zen, Granadako erresuma izan ezik.\nAlfontso X. Jakitunak (1252-1284) Gaztela Murtziako erresumari erantsi zion, baina bere obra nagusia kultur alorrean egin zuen, batez ere Toledoko Itzultzaileen Eskolari eman zion bultzadarekin. Eskola honetan jakitun kristauek, musulmanek eta juduek parte hartu zuten.\nAlfontso XI. erregeak (1312-1350) kolpe garrantzitsu bat eman zien musulmanei Saladoko gudan (1340). Hil egin zenean, gerra zibil bat hasi zen: alde batetik, bere seme legitimoa zen Pedro I. Ankerraren (1350-1369) aldekoak zeuden, eta bestetik, sasikoa zen Enrike II. Trastamarakoaren (1369-1379) aldekoak. Azken hau garaile atera zen Frantzia eta Gaztelako nobleziaren laguntzari esker.\nAragoiko Koroa: zabalkuntza mediterranearra\nAragoi eta Kataluniako lurraldeak, koroa berdinean bateraturik, beren berezko lege eta erakundeei eutsi zieten, eta Tolosako Navaseko guduaren ondoren, zabalkuntza azkarra hasi zuten Hegoalderantz eta Mediterraneorantz.\nJaime I. Konkistatzaileak (1213-1276) Mallorca menderatu zuen lehenbizi (1229), eta honen ondoren bestelako Balear uharteak eta Valentzia (1238) beretu zituen. Almizrako tratatuaren itzalpean (1244) Aragoi eta Gaztelaren arteko mugak ezarrita gelditu ziren. Honek beren ondorengoak Mediterraneotik hedatzen jarraitzera derrigortu zituen.\nPedro III.ak (1276-1285) Sizilia menderatu zuen.\nJaime II.ak (1291-1327) Sardiniako uhartea Aragoiri erantsi zion. Garai honetan, bizantziar enperadoreak almogavareei eskatu zien laguntza. Hauek Aragoiko Koroarentzako Atenas eta Neopatriako dukerri grekoak menderatu zituzten mertzenarioak ziren.\nAlfontso V.ak (1416-1458) Aragoik Mediterraneoan zuen presentzia osatu zuen Napoliko erresuma menderatuz.\nXV. mendearen erdialdera Aragoiko erresumak hurrengo lurraldeak barne hartzen zituen: Aragoi, Katalunia, Valentzia, Balearrak, Napoli eta Sizilia. Kataluniako ontzidiari esker, eta itsas ibilbideetan zituen gune estrategikoak zirela eta, erresumaren batasuna eta oparotasuna sendotu ahal izan ziren.\nAntso III. Nagusiaren erregealdiaren ondoren (18. gaia ikusi), Nafarroako erresuma Errekonkistatik baztertuta gelditu zen, Gaztela, Aragoi eta Frantziaren presioen menpe.\nTeobaldo Champagnekoa (1234-1253), Antso VII Indartsuaren (1154-1234) iloba, bere ondorengoa izateko aukeratu zuen Nafarroako nobleziak. Bere dinastiako erregeek (1234-1284) Gaztelako Alfontso X.aren erasoei aurre egin behar izan zieten, eta horren ondorioz, erresumak aliantza bat egin zuen Frantziako Felipe III.arekin.\nNafarroako Joana (1273-1305) Frantziako koroaren oinordekoa zen Felipe IV Ederrarekin ezkondu zen 1284an, eta ordutik 1328ra arte Nafarroa Frantziari loturik egon zen. Geroago, nafarrek barne gatazka asko jasan behar izan zituzten, baita Ehun Urteko gerran ere.\nKarlos II.ak (1332-1387) Pedro I Ankerrari lagundu zion Gaztelako gerra zibilean, eta Enrike II Trastamarakoaren garaipenaren ondoren, Nafarroa Gaztelaren nagusigoaren menpe gelditu zen.\nErresuma Aragoirekin elkartu zen Blanca I. Nafarroakoa (1425-1441) eta Joan II. Aragoikoa (Nafarroako erregea 1441etik 1479ra) izango zenaren arteko ezkontza zela eta. Blancaren heriotzak Karlos IV. Bianako printzea (Karlos IV.a, 1441-1461) eta honen aita Joan II.aren arteko gerra zibila ekarri zuen.\nAzken hau garaile atera zen. Gaston IV. Foixkoa Joan II.aren alaba zen Leonorrekin ezkondu zenean (1479), Nafarroak Aragoirekin zuen lotura dinastikoa hautsi egin zen.\n1195 Almohadeek garaile ateratzen dira Alarcosen Gaztelako Alfontso VIII.aren aurka.\n1212 Alfontso VIII.a garaile ateratzen da Tolosako Navasen almohadeen aurka.\n1213 Jaime I. Konkistatzailea Aragoiko errege koroatzen dute.\n1229 Jaime I.ak Mallorca menderatzen du.\n1230 Fernando III. Sainduak Leon eta Gaztelako erresumak bateratzen ditu.\n1238 Jaime I.ak Valentzia berreskuratzen du. Nazarien erresumaren sorrera Granadan.\n1244 Almizrako tratatuaren itzalpean, Aragoik eta Gaztelak bi erresumen arteko mugak ezartzen dituzte.\n1255 Alfontso X. Jakitunak Toledoko Itzultzaileen Eskola sustatzen du.\n1266 Murtziako erresuma Gaztelako Koroari eransten zaio.\n1282 Aragoiko Pedro I.ak Sizilia menderatzen du.\n1326 Aragoiko Jaime II.ak Sardinia beretzen du.\n1340 Saladoko guduak Gibraltar itsasartea zabaltzen dio nabigazio kristauari.\n1355 Almogavareek Atenas eta Neopatriako dukerriak menderatzen dituzte.\n1369 Enrike II. Trastamarakoak garaile ateratzen da Pedro I. Ankerraren aurka.\n1441 Gerra zibila Nafarroan Karlos Bianako printzearen eta Joan II. Aragoikoaren aldekoen artean.\n1443 Alfontso V. Aragoikoak Napoliko erresuma menderatzen du.


Xabier Amuriza, 2019ko Manuel Lekuona Saria\nBizkaitarrak bertso-eskolak bultzatu eta metodologian eragin nabarmena izan du, bere lana Euskal Herriko bazter guztietara hedatuz. “Bertsolaritza modernoaren erreferente argia da, berritu eta alor askotan aurrendaria izan da” nabarmendu du epaimahaiak.\nXabier Amuriza (Amorebieta-Etxano, 1941) aukeratua izan da Eusko Ikaskuntzaren 2019ko Manuel Lekuona Saria. Hala adierazi du erakundeak: “Bertsolaritzak azken urteotan izan duen loraldiaren protagonista da, tradiziotik modernitatera jauzia emanez” nabarmendu du epaimahaiak. Eusko Ikaskuntzak “Bertsolaritza izanik euskara eta euskal kulturaren identitatearen erakusle garrantzitsua, Amurizak ahozkotasunean egindako ekarpenak hizkuntza biziberritzen laguntzea ez ezik, zabalkundean ere nabari eragin du” azpimarratu du. Haren lana Euskal Herri osoan zehar hedatu du, ahozko kulturaren aberastasuna bultzatuz. Gainera, hasieratik euskal kulturarekiko konpromiso sendoa azaldu du.\nHaatik, bertsolaritzatik harago, lan-ibilbidea emankorra izan du literatura eta musika alorretan, ugariak izanik berak sinatutako eleberriak, azterlanak, diskak eta grabaketak.\nEtxanon (Amorebieta-Etxano) 1941eko maiatzaren 3an jaiotako bertsolaria, idazlea, itzultzailea eta ikerlaria.\n1965ean, behin Zornotzako karmeldarretan eta Derion ikasketak egin ondoren, abade ordenatu zen. Errepresioaren aurka eta euskal kulturaren berpizkundearen aldeko Gogor izeneko abadeen mugimenduan parte hartu zuen frankismoaren garaian. Haren protesten ondorio etorri ziren atxiloketak eta espetxeratzeak.\nAbadetza 1976an bertan behera utzi zuen, ezkondua eta alaba baten aita, Berrizen bizi da. Gainera Bizkaiko batzarkidea izan da eta Vitoria-Gasteizeko legebiltzarrean legebiltzarkidea ere.\nEra "ofizialean" seminariokide izandako Abel Muniategikin estreinatu zen, 1966an abade ordenatu ondoren. Abade-bertsolari lehen aldi horretan Bizkaiko herrietatik zebilen sotana jantzita. Bertsolarien lehiaketa eta jardunaldietan epaimahaikide izan zen. Xalbador olerkaria txistukatua izan zen 1967ko Nazio Txapelketan, epaimahaikideetariko bat izan zen.\n1980an, Bertsolarien Nazio Lehiaketa ospatu zen, 1967tik antolatzen zen lehendabizikoa. Txapelketara aurkeztu eta irabazi bakarrik ez ezik edukian eta formetan aldaketa baten hasiera eta abiapuntua ezarri zituen. Euskara batuan abesten zuen, bertsoa garatzeko era bestetarikoa zen, bere lengoaia, bere irudi literarioak, metaforak, neurriak... mundu horretan iraultza ekarri zuten.\nLiburu ugari idatzi ditu bere bertsolari, ikertzaile edo eleberrigile jardunean. Disko batzuk ere argitara eman ditu eta hainbat artikulu eta iritzi-idatzi argitaratu ditu egunkarietan. Euskal Herriko Bertsozale Elkarteko ohorezko kidea da.\n2016an, 75 urte bete zituenean, jendaurreko bertsoak kantatzeari utziko ziola iragarri zuen. Idazten jarraitzen du, ordea. Azken aldian Neska bat leku inposiblean nobela argitaratu du eta musikarientzako letrak idazten ari da.\nBertsolaritzari eta euskal kulturari egindako bere ekarpena, oro har, ikaragarria da eta, egun, haren aztarna oso modu agerian nabaritzen da. Bertsolaritzaren irakaskuntzan, errepentismoaren garapen-formetan, plazaratzeko era desberdinetan bere ekarpenak bertsolaritza modernoaren erreferentzia-gune ukaezin izatera eraman ez ezik, itu jakin bat ere ezarri du, askorentzako garai-aldaketa ekarriz. Bertsolaritzaren ikasketarako metodoetan egindako lanak, ordura arte berez bertsolari jaiotakoaren mitoa birrindu zuen, bertsoen tailer-eskolei ateak zabaltzeko bidea sustatuz.


Musikazuzenean agenda EHZ FESTIBALA: Nneka + Fermin Muguruza & New Orleans Basque Orkestra + Kadavar + Willis Drummond + Franky goes to Pointe a Pitre + Niña Coyote eta Chico Tornado + El_Txef_A + Lumi\nEHZ FESTIBALA: Nneka + Fermin Muguruza & New Orleans Basque Orkestra + Kadavar + Willis Drummond + Franky goes to Pointe a Pitre + Niña Coyote eta Chico Tornado + El_Txef_A + Lumi\nAurrez 25 Euro\nBertan 30 Euro\nHiru egunetako bonoa 50 euro\nUztailaren 1, 2 eta 3an ospatuko da aurtengo EHZ Festibala. Azken edizioetan bezala, Lekorneko Garro gazteluaren zelaiak izanen dira eszenatoki ezberdinak jartzeko leku, eta aurtengorako ere, musika talde interesgarriak ikusteko aukera izanen da, afitx koloretsu eta anitza osatutuz.\nMUSIKA TALDEAK ETA EGUNAK\nMusika Egitraua egunez egun\nUztailak 01 Ostirala\nLibre si on veut\nUztailak 02 Larunbata\nFermin Muguruza & New Orleans Basque Orkestra\nFranky goes to Pointe a Pitre\nUztailak 03 Igandea\nAurrez 10 Euro\nBertan 12 Euro\n3 Egunetako Bonoa\nHip hop eta soul estiloetan kantatzen duen germano nigeriar jatorriko artista da Nneka. Bere hitzek bere historia eta Nigeriako historia kontatzen dituzte, baita Europan pasatako garaiak ere. Kapitalismoa, pobrezia edo gerla bezalako gaiak aipatzen ditu, mezu indartsuak zabalduz.\nFermin Muguruza New Orleans\nKatrina urakana pasa eta 10 urtera, Fermin Muguruza New Orleans-eko musikariekin elkartu da. Hortik, dokumental baten (Nola?) eta 10 kanturen grabaketaren proiektua sortzen da. 4 kontzertu baizik ez ditu emanen Euskal Herrian eta festibalean ikusteko xantza izanen dugu. Aspaldiko laguna da Fermin, atsegin handiz ikusiko duguna EHZn.\n2010ean Berlinen taldea osatu ondotik, hiru alemanak BlackSabbath moduko rock stoner psikodeliko retroaren buru gisa agertu dira. Lupus-ek, Dragon-ek eta Tiger-ek, bizareta ileak airean, harkaitzak bezain riff pisuak eskaintzen dituzte. Uda honetarako iragarri dute beren lan berria Nuclear Blast-en.\nWillis Drummond taula gainera itzuliko da EHZn eta udan zehar arras kontzertu guti emanen dituzte. Willis Drummond unibertsoa abiadura\nhandiko kosmos bat da, “Amorrua gora botatzen” duen mundu bat. Unibertso horren barruan “A ala B” mandatu bat da, abisu bat, zuzena eta freskoa izatea axola ez zaion mezu bat. Motörhead edo TAD edo hasierako Jesus Lizard talde berezietako klasizismoa mantentzen badaki, baita 90 hamarkadaren egituren joera eta Pearl Jamen zaporea.\nNiña Coyote eta Chico Tornado Ursula Strong (Bateria) eta Koldo Soret (Gitarra eta ahotsa) donostiarrek osatzen dute. Bi musikari eta bi instrumentu izanik banda soinua lortzen dute euren zuzenekoetan Primavera Sound edo Azkena Rock bezalako nazioarteko festibaletan jotzera eraman dituena.\nEl_Txef_A-k musika berezi eta konplexua aurkezten du. Plazer hutsaz gain, bere helburua, pertsonak arraroa artista hau Europa edo Amerikan zehar jotzen ikustea. Gaztea izan arren, mundu osoko goi mailako klub ainitzetan inposatu da.\nElektropop bikotea 2014an sortu zen. Nahia Zubeldia (ahotsean eta gitarra elektrikoan) eta Matthys (makinetan) ditu kide, eta urruneko ertzetara eramaten gaituzte. Bikote horretan, elkarri kontra egin baino, makinen modernotasunak eta euskarazko hitzek bat egiten dute.\nPalmondo puzgarri edo kolore saminetako atorrekin iluragarri baten bidez, Chicago, Bamako eta Antilletako musiken arteko zubiak eraikitzen lortzen dute.\nSarrerak on line salgai:\nEHZ 2016 - Kokagunea


Diskriminazioa langileen aukeraketan\negilea: Gazteaukera, Apirilak 9, 2019\nEmakumeek lan-munduan pairatzen duten diskriminazioa, tamalez, errealitatea da. Kasu batzuetan, lan bera egiteagatik gizon batek baino gutxiago kobratzen du emakume batek (soldata arrakala), edo lanak modu desberdinean banatzen dira, edota zuzendaritza-karguak lortzeko aukera mugatu egiten da, etab.\nLanpostu baterako hautagaiek ez dituzte ezagutzen lanpostu horretarako azken aukeraketa erabakitzen duten arrazoiak, baina adi egotea komeni da aukeraketa horren zenbait fasetan. Elkarrizketa batean, "Haurrik baduzu zure zaintzapean? Ezkonduta zaude? Ama izateko asmorik baduzu?" eta antzeko galdera pertsonalak egiten badira, jakizu horiek legez kanpokoak direla, intimitaterako eskubidea eta diskriminaziorik ez izateko eskubidea urratzen dituztelako.\nEz da arraroa estereotipo sozialekin topo egitea: emakume batentzat familiak du lehentasuna, eta gizon batentzat, berriz, lanbideak, esaterako. Emakume bati haurrak izateko asmorik duen galdetzeak ez du inolako zerikusirik lan-munduarekin, eta diskriminazioa erakusten du. Eta gauza bera gertatzen da egoera zibilari, nazionalitateari, erlijio-sinesmenari, iritzi politikoari edota osasunari buruzko galderekin ere.\nGerta daiteke elkarrizketa egiten duenak ez jakitea galdera onartezin horiek egitea legez kanpokoa dela, hau da, elkarrizketatuari buruzko informazioa lortzeko soilik egitea; kasu horretan, modu onean erantzutea komeni da, baina legez kanpoko galdera dela jakinarazi daiteke, eta generoarekiko diskriminazioagatik Lan Ikuskaritzan salaketa bat jartzeko edota demanda judizial bat aurkezteko aukera ere badago.\nEra berean, salaketa jar daiteke lan-eskaintza umiliagarri baten aurrean, adibidez, lanerako baldintzetako bat itxura fisikoa edo janzkera baldin bada.\nElkarrizketa batean deseroso sentitzean, egoera horri aurre egiteko, informazio pertsonal zehatz hori zertarako ezagutu nahi duten edota informazio horrek lanpostu horrekin zer lotura duen galde daiteke. Galdera zuzen bat ere saihets daiteke: "Zein da zure familia egoera?" galderaren aurrean, adibidez, lanpostuak hala eskatzen badu bidaiatzeko arazorik ez dagoela erantzun daiteke.\nLangileak aukeratzeko prozesu inpartzial eta bidezkoen eskaria gero eta handiagoa da gizartean; lanpostu hori garatzeko gaitasun eta meritu optimoak bilatzera zuzendutako prozesuak landu nahi dira; horretarako, ezinbestekoak dira hautagaiak aukeratzerakoan diskriminatzailea izan daitekeen informazioa saihestu eta beharrezkoa den informazioa soilik biltzen duten metodoak.\nLangileen aukeraketak berdintasunezko prozesua izan behar du gizonentzat eta emakumeentzat, eta ez oztopo-lasterketa bat azken horientzat.\nDiskriminazio-egoeretan berdintasunaren printzipioa defendatzeko zerbitzu bat eskaintzen du Emakundek: http://www.emakunde.euskadi.eus/zerbitzua/-/defentsa/


Mendi Galduen Topagunea: Peña Rueba, "Los terceros también existen", 270m. 5b (5a behartuta)\nPeña Rueba, "Los terceros también existen", 270m. 5b (5a behartuta)\nAurreko asteburuan Robiñera mendia egin ostean, asteburu hontan harkaitzari bisita egin behar diogu. Nora joan pentsatzen ari ginela, Peña Rueba mendian "Los terceros también existen" bidea ikusi nuen. Aspaldi ez dugula harkaitzan ezer egin eta lehen kontaktu gisa bide ederra izan daitekeela erabaki genuen.\nPeña Rueba mendia, Murillo de Gállego herriaren zaindaria da. Riglos famatuaren aurrez aurre dagoelarik. Egia esan, eskaladarako leku paregabea da inguru hau. Riglos, Peña Rueba eta Agüerok hirukote ederra osatzen dute eskalada munduan.\nGuk jarraituko dugun bidea, Mallo La Mora izeneko tontorrera igotzen den biderik errazena da. Sendero Límite taldeko Luis Royo eta Julio Benedék ireki zuten 2004ean.\nHurrengo argazkian, Smithy-k egindako krokisa uzten dizuet.\nNahiz eta bideak 9 luze eduki, guk 6 luzeetan banatu genuen.\n- Lehen luzea (1): IV, 30m\n- Bigarren luzea (2): III+, 25m.\n- Hirugarren luzea (3): V, 30m\n- Laugarren luzea (4+5): IV+, 55m.\n- Bostgarren luzea (6+7): IV, 55m.\n- Seigarren luzea (8+9): III, 55m.\nBide oso ongi ekipatua dago, paraboltak eta harkaitz zubiak aurkituko ditugu une oro. Hamabost bat express eramanda nahiko izan daiteke. Hala ere guk 20 eraman genituen badaezpada. 60 metrotako 7,3 diametroko bi soka eraman genituen. Horretaz gain, bilguneak egiteko materiala eta eskalatzean bakoitzak beharrezko dituen tresnak eraman genituen. Kaskoa oso beharrezkoa da. Harriak erraz erortzen dira eta.\nGoizean goiz, 8:00etan egin dugu topo elkarrekin gaurkoan Evak eta biok Murillo de Gállego herrian, errepide ertzean dagoen ostatuan. Kafetxo bat hartzeko asmoa genuen, baina itxia aurkitu dugu. Bertatik Peña Rueba mendia begi bistan daukagu.\nPeña Rueba mendia\nPeña Rueba mendira joateko, herriaren eskubi aldetik igotzen den pistatik gora jo beharko dugu. Eraikitzen ari diren etxe baten eskubitik igaro eta mendi pista bat jarraituko dugu bi ur biltegi pasa arte. Hemendik aurrera, pistaren egoera asko zakartzen da, baina pixkanaka joan ezkero ondo iritsiko gara goiko aparkalekura. Ezkerretara bira haundi bat egin bainolehenago lehen aparkalekua ikusiko dugu. Bigarrena biraren ondoren dago.\nPisatz egin beharreko bidea eta aparkalekua (puntu gorria)\nAparkalekutik gora bidezidor batetik joango gara. Peña Rueba mendia une oro aurrez aurre dugularik. Beregana urbildu beharko gara.\nPeña Rueba mendia. Gorriz "Los terceros también existen" bidea\nGuk eginiko bilguneak\nEva atzean Agüeroko Malloak dituelarik\nBidearen hasierara iristeko egin beharreko trepadatxoa\n"Los terceros también existen" bidearen hasera erosoa da. Traste guztiak prestatzeko leku egokia da, bakarrik baldin bagaude. Gure aurretik norbait baldin badugu, adi harriekin.\nBidearen hasiera non dagoen azaltzen duen harria\nEva lehen luzea aseguratzeko prest\nLehen luzea, IV, 30m. Luze erraza. Zailtasun gutxikoa. Eskubi aldera hasten den plaka nahiko etzan batetik jo beharko dugu lehenik. Ondoren zuzen gora, sakontasun antzeko bateraino, bertan dago bilera. Paraboltak eta harkaitz zubiak topatuko ditugu.\nLehen luzea eta bigarrena\nLehen bidearen haseran\nAgüeroko Malloak lehen bilgunetik\nBigarren luzea, III+, 30m.Luzea hau, aurrekoa baino errazagoa da. Soilik 4 express erabili beharko ditugu bertan. Hasera erraza du eta, bilgunera iritsi aurretik, erresalte txiki bat igaro behar da. Bilgunea erlaitz eroso batean topatuko dugu.\nBigarren luzeari ekin aurreko argazkia\nHirugarren luzea, V, 30m. Hau da bideak duen luzerik zailena. Lehenik, ezkerraldera 5 metro inguruko zeharkaldi bat egin behar da, ondoren zuzen gora jotzeko sabel itxurako erresalte batetik. Erresalte hau igaro ostean, eskubi aldera jotzen du bideak. BIlgunera iritsi baino lehen 2-3 metrotako pausu bertikal bat aurkituko dugu. Luzea oso ongi babestua dago une oro.\nEva haserako zeharkaldian\nZeharkaldia amaitu ostean, gora.\nLuzearen lehen zatia amaitzen\nBigarren bilgunean nagoela, goitik ateratako argazkia\nBigarren bilgunetik atera baino lehen\nLaugarren luzea (4+5): IV+, 55m. Bi luze hauek batean egin genituen. Nire ustean, hemendik bukaeraraino dauden luzeak binaka batzea da erabakirik onena.\nBilgunetik atera eta metro batzuk zuzen jo ondoren, eskubi aldera egiten du bideak berezko laugarren bilguneraino. Hau igaro eta gutxira, pausu bertikal bat pasa beharra dago (IV). Hau igarota, luzea erabat etzaten da bilguneraino. Tamalez, luze honen argazki gutxi atera genituen.\nGure laugarren bilgunea\nEva erresaltetik atera berri, azken metro lauak egiteko prest\nBostgarren luzea (6+7), IV, 55m. Luze honen lehen zatia (berezko seigarren luzea) ia laua da. Inungo arazorik ez duena. Berezko seigarren bilgunea igaro eta hurrengo bilgunera iritsi aurretik topatuko dugu luze hontako zailtasun bakarra, 3 metro inguruko IV mailako pausua. Hau igarota, bilgunean izango gara.\nGure bostagarren luzea\nEva luzea irekitzen\nNondik jo erabakitzen. Erresalte horren gainean dago bilgunea\nLaugarren eta bostgarren luzeak, bilgunearen topalekuarekin\nSeigarren luzea (8+9), III, 55m. Azken luzea. Ziurrenik denetan etzanena. Luze hontan harri solte ugari izango dugu eta adi igo beharko gara, erraz botako baititugu. Eta gure azpitik baten bat badabil... kaskoa garrantzizkoa! Bilgunea, tontorrera iritsi aurreko erresaltetxoan dagoen kable batean dago. Hala ere, luzearen erraztasuna dela eta, gure kasuan, tontor bertatik gorputzera aseguratu nuen Eva.\nAzken luzea, berezko zortzigarren bilgunearekin\nTontorrean gortuz asegurua egiten\nMallo La Mora tontorra, 970m. Lortu dugu. Tontorrean gaude. Ederra igoera! Asko gozatu dugu bide hontan. Benetan aparta da, gozatzekoa!\nDenbora askorik galdu gabe, pare bat argazki atera, katu oinak kendu, zapatilak jantzi eta "jeitsierari" ekingo diogu. Lehenik ordea, Peña Rueba tontorra zapaltzea erabaki dugu. Horretarako aurrez aurre dugun paretetik (25m, III) gora joko dugu (soka finko bat dago bertan) eta ondoren zuzen goruntz, tontorrera.\nEskalada bidea errapelatzea ez da erabaki oso ona, harri solteen ondorioz ez baitira errapel garbiak izango. Hobe da hego ferratatik jeistea (tontorra eginda edo egin gabe).\nSoka finkoa dagoen pareta. Goaian bilgune bat dauka. Guk aseguratzea erabaki genuen, badaezpada. (25m, III)\nBeherakoan erabiliko dugun bidea\nSoka finkoa igaro ostean jaraituko dugun bidexka\nPaisaiaz gozatzeko aukera bikaina\nRiglos Malloak. Aparta!\nPeña Rueba tontorra, 1176m. Piriniok aurrez aurre ditugu. Hueskako lautada atzean. Eskubi aldean Riglos eta ezkerrean Agüero. A ze leku aparta! Zoragarria!\nJeitsierarako une oro aurkituko ditugun hitoak erabili beharko ditugu gidatzak. Berauek hego ferratara eramango gaituzte. Ferrata luzea da, beraz patxadaz hartu beharra dago eta pausuak kontuz jarri. Beherantz gindoazela, Punta Varella igotzea erabaki genuen, Rigloseko Malloen begiratoki aparta izango delakoan.\nFerrataren hasiera. Punta Varella aurrez aurre\nEva ferrataren haseran\nBehean, kate bat ere aurkituko dugu\nFerrataren lehen zatia\nEva aseguruak lekuz aldatzen\nNi Punta Varellara igotzen\nRiglos atzean dudala\nRiglos! Laister izango gara bertan, ziur!\nEva Punta Varella igotzen\nPunta Varella tontorra, 965m. A ze begirapuntua. Merezi du honaino igotzeak, dudarik gabe! Argazkiak ateratzeari ezin geratu...\nTontorreko panoa. Ederra paisaia!\nBerriz ere bidea utzitako lekura jeitsi eta beherantz abiatu gara. Ferrataren bigarren zatiaren bila. Bertan metalezko kableaz gain grapa batzuk ere aurkituko ditugu. Kontuz joan ezkero ez du zailtasun handirik, nahiz eta pausu batzuk nahiko luzeak izan.\nEva Punta Varellatik behera\nMallo La Moratik orain gaude lekura jeisteko dagoen beste aukera bat. Nahiko arriskutsua eta asegururik gabea\nFerrataren azken pausua\nFerrataren amaieran, bidezidor bat jarraitu beharko dugu, eskaladaren haserara eramango gaituena. Bertatik, goizean eginiko bidea kontrako zentzuan egitea besterik ez zaigu geratuko.\nMallo La Morari azken begirada\nAsko gozatu dugu. Bidea ez da zaila. Hirugarren luzean du gakoa. Eskalada munduan oso trebatua ez den jendearentzat edota harkaitz garaiari hasera emateko bide bezala, bide mundiala da. Merezi du bisitatxo bat egitea.\nTracka (Wikiloc): http://es.wikiloc.com/wikiloc/view.do?id=9973964\nAltuera max: 1176m.\nAltuera min: 678m.\nDesnibel positiboa: 500m.\nDesnibel negatiboa: 500m.\nEtiketak: Eskalada , Mendia , Peña Rueba , Pirineoak


__Bermeoko Udala__ Azokak eta merkatuak\nAzokak eta merkatuak »\nSan Martin azoka\nSan Martin azoka eguna azaroak 11n ospatzen da. Azoka egun hau Bermeoko lameran, goizeko 10:00etatik arratsaldeko 3:30etara gitxi gora behera ospatzen da.\nEgun honetan, baserritarrek euren produktuak aurkezten dabez, eta horretarako honako postuak dagoz:\n10 bat txarriki postu\nGaztai postu bi\nOgia eta Euskal pastelaren postu bi\nPate postu bat\nEzti postu bat\nTxakolina postu bat\nLora postu bat\nBermeoko “Bereziak” dendak postua be jarriko da: Euskal produktuak aurkezten dira postu honetan.\nTaloa eta txorizoa eskaintzen dauan txosna bat be egongo da. Aurtengo San Martin azokan, Bermeoko 3. Odoloste Txapelketa ospatuko da. Txapelketan 20 bat odoloste egoziko dira, eta lehenengo 3 odolosteentzako sariak emongo dira. San Martin azokako odoloste txapelketara Bermeoko edozein biztanle aurkeztu daiteke. Kanpotarrak aurkeztu nahi izan ezkero, gonbite bidez izan beharko da.\nMaiatzaren azkenean egiten da azoka hau, asteburu baten (ostiraletik igandera). Arrantzaren munduarekin zerikusia daukaten zenbait ekintza eta jarduera burutzen dira, esate baterako, hitzaldiak, produktuen eta zerbitzuen erakusketak, kontserba enpresetako produktuak saldu eta dastatzeko standak, eta beste hainbat gauza.\nArrain salmenta itxurak egitea.\nKontserba lantegietara bisitak egitea.\nNautika Eskolara bisitak egitea.\nArrantzale Museora bisitak egitea.\nItsasontzian joan-etorriak egitea.\nItsaspeko zine zikloa.\nUmeentzako eta gazteentzako ekintzak.\nKultura arloko ekintzak:\nTxokoek antolatutako danborrada.\nArraina dastatzeko aukera Azokan.\nUmeentzako pintura lehiaketa.\nEl Correo egunkaria.\nEusko Jaurlaritza (Arrantza Saila).\nBizkaiko Foru Aldundia (Ekonomia Sustapen Saila)\nSanta Eufemina eguneko azoka\nIrailaren 16an, Santa Eufemia egunean, baserri giroko azoka antolatzen da Bermeoko Herri Kirolzaleak Taldearen eta Bermeoko Udalaren Lugintza Sailaren artean. 100etik gora erakuslek hartzen dute parte bertan eta ortuarien, txakolinaren eta gazten lehiaketak izaten dira.\nFrancoren sasoian, Prantzisko Deuna enparantzan (Portale) egiten zen azoka hau. 1988. urtetik hona egiten da Lameran, leku gehiago dagoelak\nAstearteetako merkatu txikia\nAstero egiten da azokatxo hau Goiko Plaza inguruan. Hainbat postu jartzen dituzte eta hauetatik % 80an ehungintza, oinetakoak eta osagarriak saltzen dituzte, % 15an janariak eta gainerako %5ean, burdinezko gaiak edo etxekoak.\nInformazio gehiago gura izan ezkero, udalaren Zerbitzu Sailera deitu, 94.617.91.29 telefono zenbakira.\nAzoka hau arautzen duen Ordenantza honakoa da: Kaleko salmentea Bermeon arautzen dauen Ordenantzea”.\nBermeoko udalaren merkatua\n1995. urtean eratu zen udalaren azoka berria. San Frantzisko Elizako Klaustroan kokatzen zen lehengoa.\nHelbidea: Zubiaur tar Kepa, 26\nTelefono zenbakia: 94.617.91.81\nPosta elektronikoa: zerbitzuak@bermeo.eus\nInformazioa: Azokako bulegoan eta udalaren Zerbitzu Sailean.\nNola dagoen bananduta:\nAste barruan, finkoak ez diren 13 saltoki jartzen dira azokako mahaietan, janariak saltzen dituzten baserritarrak ere aurkituko ditugu bertan (5 saltoki fruta eta ortuariekin, 3 arrain saltzaile, 1 loreak saltzen dituena, 1 arrautzak/ortuariak, 1 eztiarekin, 1 gazta eta hestebeteekin, 1 Extremadurako produktuduna).\n39 dira saltoki finkoak. 9m2 dauzka bakoitzak gutxi gorabehera. Batzuk bat egin dute eta horren ondorioz, 23 saltoki daude egun. Saltoki hauetan aurkitu ditzakegu arrandegiak, harategiak, frutategiak, urdaitegiak eta beste hainbat gai (loteriak, egunkariak, loreak, ...)\nEguneko produktuen salmenta.


Obobibiparotasuna amaren gorputzaren barnean inkubatzen diren mintz iraunkorreko arrautzen bidez egiten den ugalketa-modua da. Erruleetan ez bezala emeak arrautza bere barnean gordetzen du enbrioia guztiz garatua egon arte; orduan, eklosioa, erditu aurretik edo errun ondoren gerta daiteke. Horrela ugaltzen diren animaliak obobibiparoak dira. Animalia obobibiparien artean hainbat suge eta arrain daude.\nObobibiparotasuna amaren gorputzaren barnean inkubatzen diren mintz iraunkorreko arrautzen bidez egiten den ugalketa-modua da. Erruleetan ez bezala emeak arrautza bere barnean gordetzen du enbrioia guztiz garatua egon arte; orduan, eklosioa, erditu aurretik edo errun ondoren gerta daiteke. Horrela ugaltzen diren animaliak obobibiparoak dira. Animalia obobibiparien artean hainbat suge eta arrain daude. (eu)


Zu hemen zaude: Hasiera Askatasun ahotsa Otsailak 13, torturaren aurkako eguna\nTorturaren praktika ohikoa eta sistematikoa izan arren, ez da sekula izan epailerik haren ikerketa egiteko asmoa izan duenik. Milaka, ehunka milaka orri izango dira atentatuen, kale borrokaren, iharduera politikoen... ikerketak jasotzen dituzten espedienteetan. Ez da egongo ikertua izan ez den kasurik. Baina, zenbat espediente ote dira tortura ikertzeko?\nOrdizian bertan, 1951az geroztik, gutxienez 152 ordiziar izan dira atxilotuak, 116 “demokrazian”, eta horietatik gutxienez 26 kasutan dago torturatuak izan zirelako konstantzia. Ez dugu uste, ordea, horietako bakarra ere izan zenik ikertua, torturatzaile bakarra ere izan zenik zigortua.\nBistan da polizia, forense eta epaileen sistema osoa tortura erabili eta ezkutatzera bideratuta egon dela. Horregatik, gaur egun, "errelatoaz" hitz egiten duten horiei, esan beharrean gaude baietz, guk ere errelatoa idazteko premia dugula, guk ere egia ezagutu nahi dugula. Zein polizik torturatu zuen, zeinen aginduz, zein epailek egin zuen ez ikusiarena, zein politikoren babespean. Ardura horiek guztiak argitzeko beharra daukagu. Barkamenik ez, barkamenik ez dugu behar (ez dugu ez jasotzeko, ez eskatzeko beharrik). Behar duguna da berriro ez gertatzeko garantia.


Langileen eguna bake prozesuaren atarian - bizkaie.biz\nEretxia IV. urtea // 160. zenbakia\nLangileen eguna bake prozesuaren atarian\nDanok dakigu zein dan maiatzaren lehenak emon dauen titularrik errazena: sindikatuek banatuta ospatu eben langileen eguna. Hara, batu ezin izate horrek joko handia emoten dau komunikabideetan. Aberri Eguna, Espainiako Konstituzinoa, Langileen Eguna. Beitu zelakoak garan euskaldunok (eta espainiarrak!) erreibindiketako orduan, banderizo hutsak... Soka batekoak ala bestekoak izan, bereizten gaituana beti izaten da batzen gaituana baino inportanteagoa. Hori bai, gustora baino gustorago gabiz 'Batasuna' dinoan pankarta baten atzetik.\nEz dot uste aurtengo Langileen Eguna historiara pasauko danik. Hasteko, langile gehienok zubia etxetik kanpora disfrutetako aprobetxau dogu. Horretan ez dago aldaketarik. Langileen Eguna erreibindikazino eguna izan barik, beste jai egun baten modukoa da. Bestalde, aurten garrantzitsuagoa da mahai azpikoa mahai ganekoa baino. Euskadin zabaldu behar dan bake prozesuaren aurrean agiri bateratua preparetan ei dabiz euskal sindikatu guztiak.\nBalio sinbolikoa izango leuke agiriak. Edukiak ez dauela ezer barririk ekarriko uste dot nik. Agiria bera izango da ekarpenik garrantzitsuena. Langileen ordezkari guztiak batuta ikusteak balio berezia izango leuke, hori ez da egunero ikusten eta. Baina arazoak idazkia sinatu eta berehala agertuko litzatekez.\nEz daigun ahaztu, alderdi politikoen modura, sindikatu bakotxak beraren ideologia eta interesak daukazala. Ez dogu erraz ahaztuko sindikatu espainolek gogor burrukatu ebela Gernikako Estatutuan agertzen diran lan alorreko eskumenak ez transferiduteko. Badakizue estadu mailako lan munduko hamaikatxu erakundetan jaun eta jaube dirala. Transferentzia egin ezkero, boterea eta eragina galduko leukie Euskadi mailan, sindikatu abertzaleen mesedetan. Politikagintzan 'alderdikeria' berbea erabilten da alderdi batek baten edo bestearen interesen alde jokatzen dauenean. Arlo honeetan 'sindikalkeria' berbea erabiltea egokia izango litzake.\nGauzak holan dirala, ondo etorria izan daitela sindikatuen babesa bake prozesuaren aurrean. Baina ez daigun ahaztu gero etorri behar dan normalizazino prozesuaren aurrean sindikatuen arteko desbardintasunak handi baino handiagoak izaten jarraituko dabela. Eta interesak guztiz kontrajarriak.


ikasbil.eus: Docutec: Mikroteknologia espioitzaren zerbitzura\nMikroteknologia espioitzaren zerbitzura\nBere sasoirako, traste harrigarriak erabiltzen zituen 007 agenteak. Garai batean filmetan baino ikusten ez ziren asmakizun horietako batzuk gaur egun dendetan eros daitezke: mikrokamerak, telefono espioiak, audiofonoak...\nMikro-tik nano-rako bidean jarri da teknologia. Azken hori hastapenetan dagoenez, etorkizuna ei da; mikroteknologia, aldiz, bizi-bizi dago. Oinarrian mikroteknologia duten produktu berriak egun batetik bestera iristen dira merkatura, alor guztietara. Horietako bat espioitza da, diskrezioaren erreinua.\nBere sasoirako, traste harrigarriak erabiltzen zituen 007 agenteak: telefonoa gordeta zuten oinetakoak, pistola bihurtzen ziren boligrafoak, ikusi ezin zen tinta, pistola txiki-txikiak, mini-kamerak, diru-kutxak irekitzeko deskodetzaileak, helikoptero eramangarriak, laserdun erlojuak, motxila erretropropulsoreak, ur azpiko arnasgailuak... Guztiek zuten ezaugarri bera: txikiak izan behar zuten. Izan ere, espioiaren lanbidean oharkabean ibiltzeak balio du.\nSasoi batean pelikuletan baino ikusten ez ziren asmakizun horietako batzuk gaur egun dendetan eros daitezke. Garapen teknologikoak guztion eskura jarri ditu ikusia edo entzuna izan gabe ikusteko eta entzuteko gailuak, erabateko babeserako sarrailak babesik gabe uzteko tresnak, ezkutuan gorde nahi dena agerian jartzen dituzten kamerak...\nEskaintza oparoa da, eta prezio-aukera, zabala; irizpidea, berriz, argia: zenbat eta txikiago, garestiago. Mikrokameren mundua, adibidez, adierazgarri-adierazgarria da. 400 euroren bueltan entxufe batean gordetako mikrokamera erostea badago, soinua ere grabatzen du eta koloretako irudiak hartzen ditu. Botoi itxura duten kamerak 800 eurotan lor daitezke, alkandoran jartzeko modukoak. Boligrafoetan ere sartzen dira kamerak. Berrikuntza 600 euroren inguruan dabilen boligrafo batek ekarri du merkatura. Bateria barruan jarri diotenez, kamera bezala ez ezik, boligrafo moduan ere erabiltzea badago.\nBoligrafo itxura baino ez duten mikro-kamerak merkexeagoak dira, 300 eurotan saltzen dituzte. Sute-detektagailuetan, sukalde-erlojuetan, alarmetan, ateetako behatxuloetan... sartzen dira mikrokamerak. Kokapena alde batera utzita, funtzionamendu oinarri bera dute gailu horiek guztiek: irudia eta soinua grabatzen dituzte eta, gero, irrati-uhin bidez hargailu batera igorri. Irudiaren eta soinuaren kalitatea nolakoa den, zenbateko autonomia duen eta transmisioa kable bidez edo haririk gabe egiten den kontuan hartuta merkeagoak edo garestiagoak izango dira.\nBatzuetan irudiak jasotzea eta grabatzea ez da beharrezkoa izaten; nahikoa izaten da soinua jasotzearekin. Noski, teknologiak horretan ere urrats nabarmenak egin ditu; botoi batean soinua eta irudia jasotzen dituen mikrokamerak jar badaitezke, mikrofono txiki bat non ezingo da ezkutatu? Edozein tokitan, kontsumoa txikia izanik, energia ematen dioten gailuak ere txikiak direlako. Telefonoetan, boligrafoetan, argazki-kameretan, jertseetan, irratietan... edozein tokitan. Hormen bestaldekoa entzuteko aukera eskaintzen duten mikrofonoak ere badira merkatuan. Enfin, 25 eurotik gora mikrofonoen eskaintza handia dago.\nTelefono-espioien teknologiak ere asko aurreratu du. Komunikabideek behin baino gehiagotan jaso —eta batzuetan eman— dute horren berri. CESID laburtzapena, besteak beste, ezkutuko entzuketekin lotzen da. Zerbitzu sekretuek gailu sofistikatuagoak erabiliko dituzte, baina merkatuan aurki daitezkeenak ez dira makalak. Sakelako telefonoak dira berrikuntza. Elkarrizketak entzuteko balio dute. Telefono-zenbaki batera deia egin eta, automatikoki, telefono hartatik edo hartara egiten diren dei guztiak entzuteko aukera ematen dute. Modelo aurreratuenek GPSa ere badute, elkarrizketak entzuteaz gain, hizketan ari direnak nondik ari diren jakiteko. Beraz, tabernan zaudela "bulegoan nago, berandutu egingo zait etxera iristerako" esatea dagoeneko ez da hain erraza izango. Luxua ordaindu egin behar izaten da, eta, normala denez, telefono horiek ohiko sakelako telefonoak baino garestiagoak dira, 1.100-1.600 euro balio dute.\nAudiofonoak txirrindulariek, telebista-aurkezleek, arraunlariek, bizkartzainek... sarritan erabiltzen dituzten tresnak dira. Telebistan, irudi arruntak dira horiek. Espioitza-lanetan ari direnek ere erabiltzen dituzte, baina ez dira berdin-berdinak izaten. Izan ere, audiofono berrienak ez dira ikusten, belarri barruan ezkutatzen dira. Audiofonoak, oinarrian, irrati-hargailu txiki-txikiak dira, eta, beraz, telefono mugikorren, grabagailuen eta, besteak beste, irratien seinaleak jaso ditzakete. 500-700 eurotan saltzen dituzte.\nJakina, espioientzako teknologia garatu den bezala, kontraespioitza-zerbitzuen teknologiak ere egin du bere bidea. Ezin zitekeen bestela izan. Beraz, ez da zaila telefono mugikorren seinaleak detektatzen eta eteten dituzten gailuak aurkitzea, ahotsa distortsionatzeko aparatuak, irrati-seinaleen detektagailuak, era askotako uhinak blokea ditzaketen gailuak, ezkutuan egon daitezkeen mikrofonoen seinalea aurkitzeko gai diren tresnak, alarmak... guztiak ere mikroteknologietan oinarritutako produktuak.\nJames Bond-ek gustura hartuko lituzke aipatu diren gailu horietako batzuk, baina, argi dagoenez, horrek ez lioke lanik erraztuko, bere arerioek ere eskura izango bailituzkete. Gaitz erdi, bestela 007k errazegi burutuko lituzke-eta jartzen dizkioten lantxoak.


ERREFERENTZIAK: ARTEA ETA TEKNOLOGIA. Erakusketa\nERREFERENTZIAK: Artea eta Teknologia\n2017ko apirilaren 7tik irailaren 24ra arte. 2. solairuko klaustroa\nEdizio berri honetan, "Erreferentziak" Dokumentazio Zentroaren erakusketa zikloak artearen eta teknologiaren arteko harremana lantzen du, jarduera bien jatorrian azaltzen baita harreman hori. Zentzu horretan, aipatu beharra dago artea grezieraz tecné esaten zela.\nHistorian zehar, arteak bere egin ditu une bakoitzean zientziak edo teknologiak eskainitako tresnak eta teknikak; hala ere, XIX. mendean argazkigintza sortzen denean eta horren ondorioz irudiak mekanikoki erregistratu eta erakusten direnean, orduantxe sortzen da artearen eta teknologiaren arteko harremana gaur ezagutzen dugun moduan. Esan dezakegu argazkigintza dela artea eta teknologia binomioa batzen dituen lehen bitartekoa.\nAzken urteetan, etengabeko aurrerapen teknologikoek eragina izan dute bai sorkuntza prozesua ulertzeko eran, baita artisten eta publikoen arteko komunikazioaren formetan ere bai. Artista nahiz publiko, biek bizi dira tresna teknologikoren batek eguneroko praktika gehienak gobernatutako munduan, non sentsibilizazio berria behar izaten den tresna horiek erabiltzeko.\nErakusketak bibliografia-funtsen aukera zabala hartzen du - liburuak, aldizkariak, katalogoak eta artikuluak -, eta horien bitartez agertzen da artearen eta teknologiaren arteko harremana. Teknologia bitartekoak beren sorkuntza lanaren oinarritzat hartu duten artisten hautaketa batek osatzen du erakusketa.\nAretoko orria (pdf)


Pere Faura: Striptease + Bomberos con largas mangueras — dantzan.eus\nHemen zaude: Hasiera › Agenda › Pere Faura: Striptease + Bomberos con largas mangueras\nPere Faura: Striptease + Bomberos con largas mangueras\nStriptease izeneko obra antzerkiari eta bere begiradari egindako striptease bat da. Striptease bat, performance bat eta hitzaldi bat, modu ironiko eta dibertigarrian antzerki-ekintza eta biluztearen ekintza konparatzen dituena.\nZer espero dugu antzerkira goazenean? Eta striptease bat ikustera goazenean? Eta Striptease izeneko antzerki obra bat ikustera goazenean?\nStriptease obrak itxaroten ditugun gauza horiei buruz hitz egiten du, konbentzio bietan dugun desioa sortzeko mekanismoari buruz eta performer eta ikuslearen arteko sedukzio-harremanari buruz, non begirada striptease honetako protagonista nagusi bihurtzen den.\nIraupena: 40 minutu.\nBomberos con grandes mangueras lanak, biluztutakoak biluzteko saiakera batean, irudimen pornografikoa erabiltzen du praktika koreografiko bezala. Testuinguruaren kokapen zehatzaren eta abstrakzio erabatekoaren artean mugitzen diren estrategien bidez, dantzari batek dantza dual nagusiena dena praktikatzen du berak bakarrik. Bakardaderik gabeko masturbazioa. Plazeraren arkitekturari egindako striptease bat. publikoa ikusle eta voyeur-en arteko egoera batean egongo da, publikoaren eta pribatuaren artekoa, esplizituaren eta erotikoaren aldekoa. Kitzikatzearen gimnasiari eta desioaren fisikotasunari buruzko hausnarketa biluzi bat, izerditsu eta basatia.\nIraupena: 15 minutu.


Erakutsi zure kultura telekonferentzian zaudenean Sustatu.eus - Teknologia albisteak\nErakutsi zure kultura telekonferentzian zaudenean\n2020-04-25 : 12:10\nTxantxa zabaldu da sarean, ikusita zenbat pertsona agertzen den telekonferentzietan liburuz hornitutako apalekin, akaso libutu faltsuak izango direla. Badela hortik display bat salgai Amazonen... liburutegi pertsonal bat kartoiz egindakoa (ikus irudia). Gezurrezko produktua da, noski, baina akaso ondo salduko zen.\nAgian Hangout, Skype, Jitsi edo Zoom erabiltzen dugun gehienok ez dugu kezka handirik zer agertzen zaigun atzean telekonferentzian gaudela, baina telebistako agerpen baterako prestatu behar baduzu, irudi txukuna ematea interesa dakizuke. Horregatik susmoa akaso askok irudi txukunaz gain, faltsua ere ez ote duten emango, liburuzaletasun gehiegizkoa erakutsiz...\nNolanahi ere batzuek ez dute apal faltsuen beharrik erridikulua egiteko. Ikusi MSNBC kateko kazetari hau nola agertu zen etxetik:\nLiburuak koloreen arabera antolatzen ditu bere apaletan! Aldiz beheko irudian, Pablo Casado dugu, Espainiako PP alderdiko buruzagia bere bulegoan. Fijatu ondo, dauzkan liburu guztien alineazioa perfektua da: denek dute altuera eta sakonea identikoa. Apropos bilatutako disposizioa izan behar du, ez da posible bestela...\nTxarto egiten dutenak badaude... baina asmatzen dutenak ere bai: Josué Coello ekonomia gaietako kazetaria da eta etxeko konexioetan ematen ditu albisteak LaSexa telebista espainiarrean. Etxeko liburu apal batzuk bazterra egiten duen tokian jartzen da, baina emanalditik emanaldira, detaile bat aldatzen du, goialdean agertzen den diskoa aldatzen du. Hona nola azaldu zen Kortaturen disko batekin:


'Tipularen sehaska kanta' filmak argia ikus dezan, crowdfundinga abiatu dute : Oarsoaldeko Hitza\n'Tipularen sehaska kanta' filmak argia ikus dezan, crowdfundinga abiatu dute\nEspetxea eta eritasunaren gordina nola bizitzen den azaldu nahi du Lander Garro oreretarrak zuzendu eta Sare Herritarrak eta Gasteibeltza produktorak ekoitzi duten film dokumentalak.\n'Tipularen sehaska kanta'-ren fotograma bat.\nTipularen sehaska kanta filma zuzendu du Lander Garro idazle, argazkilari eta dokumentalgile oreretarrak. Ekoizpenaren atzean, Sare Herritarra eta Gasteibeltza produktora daude eta iraila-azaroa bitartean estreinatu nahi dute, eta argia ikus dezan, crowdfunding kanpaina abiatu dute orain. Espetxea eta eritasunaren gordina nola bizitzen den azaldu nahi du film dokumentalak. Izena, Miguel Hernandez poetak semeari eskainitako poema batek eman dio filmari. 1936an preso hartuta, 1942an hil zen espetxean poeta handia tuberkulosiak jota. Emazteak jatekorik apenas zutela, tipula baino ez, erantzuten zion gutunetan, eta hortik sortu zuen poema. Horretan oinarrituta, galdera bat erantzuten saiatu da Garro film dokumentalaren zuzendaria, politikotik baino, emozionaletik landuaz berak azaldu duen bezala: espetxeak 1942an hiltzea zentzurik ez bazuen jada, ba ote du zentzurik gaur?\nLarri gaixo dauden 18 euskal preso dira Frantzia eta Espainiako Estatuetako eta Euskal Herriko espetxeetan, eta 36dira bizia gaitzak jota galdu dutenak Sare Herritarrak azaldu duenez. Gogoan izan ditu, halaber, espetxetik, heriotza ate joka eta gaitzak atzera bueltarik ez deunean kaleratu dituztenak, “1942an bezalaxe, gaitza eta espetxearen arteko talkak heriotza zigorra izaten jarraitzen du oraindik ere”.\nTipularen sehaska kanta filmean errealitate horren sortzen duena erakutsi nahi izan du Sare Herritarrak. Horretarako, Garrok espetxea eta gaitza ezagutu duten pertsonekin, senideekin, adituekin… elkartu da, euren bizipenetatik abiatuta kontakizuna eraikitzeko. Lehen pertsonan eta barru barrutik kontatutakoa da filma.\nBi preso larri gaixo Errenteria-Oreretan\nGaixotasun larri eta sendaezinak dituzten presoen zerrendako bi oreretarrak dira: Mikel Arrieta eta Aitzol Gogorza. Arrieta berriki ekarri dute Martuteneko espetxera, eta Gogorza etxean ari da betetzen zigorra.\nArrietak, Espondilartropatia kroniko seronegatiboa HLA B 27 du, gaixotasun kroniko, degeneratibo eta sendaezina. Gorputz adarretan eragiten dio gaitzak, eta oso mingarria izateaz gainera, oldarkorra dela nabarmendu dute. Azaroan Algecirasko espetxetik (Andaluzia. Espainia) Soriakora lekualdatu zuten Arrieta, eta orain Martutenera hurbildu dute. 2000ko urtarriletik dago espetxean oreretarra ezarri zioten 30 urteko zigorra betetzen. Iazko uztailean bete zituen kondena osoaren hiru laurdenak.\nGogorza ere larri gaixo dago, eta2019ko apiriletik espetxealdi arindua ezarrita etxean zigorra betetzen ari da oreretarra eskumuturreko telematikoarekin; etxetik terapietara joateko irteteko baimena du bakarrik. Nahasmen obsesibo konpultsiboa du Gogorzak.\nFilmak argia ikus dezan cronwfunding kanpaina martxan da dagoeneko, eta ekarpena egiteko moduak asko dira. Hemen kontsulta daiteke informazio guztia, eta ekarpena egin.